qundao/data-zh-poetry huggingface dataset:
夜至永安湖丙舍集陶句
作者：钱载
朝代：清
体裁：五言律诗

行行失故路，暧暧远人村。素月出东岭，枯条盈北园。饥来驱我去，心在复何言。鸡犬互鸣吠，而无车马喧。
夜行将至柳前作
作者：钱载
朝代：清
体裁：七言律诗

柳前跋马经三度，雨后题诗剩一心。滕县南来众山静，徐州东下大河深。浮生那必关天地，转瞬真怜即古今。明月落将沧海外，暂教不见鬓毛侵。
夜读杜诗
作者：钱载
朝代：清
体裁：七言绝句

陇上陈安气漫豪，魏将军曲蜡灯高。祗应薄有骚人具，十倍分明万郁陶。
夜起
作者：钱载
朝代：清
体裁：七言律诗

夜起东南睹白芒，占星垂象仰苍苍。定符圣意安滇徼，早振天声克缅疆。高树明灯秋院静，疏蛩晓露裌衣凉。徘徊出入成无寐，并与三农祝岁穰。
夜过万孝廉于查农部新斋农部出移居宣南坊用苏公书王定国所藏烟江叠嶂图韵诗并孝廉和章见示遂亦和之
作者：钱载
朝代：清
体裁：古风

今我何为思故山，故山客在寻宵烟。人生天地本逆旅，就话且复同其然。津门查生万生友，神物乃合双龙泉。万生常游载常处，波流一纪如分川。回飙相吹意无极，三影京国明灯前。我如不来尔不去，则此寸步宁关天。移居两章主客并，主人垩屋方新妍。以人传地各自有，那必初白蒙斋田。东邻小堂载尝住，皇帝御宇之元年。万生来寻旋来送，记否帘月春婵娟。短墙高树望咫尺，借问纸阁今谁眠。百年妻孥偪家具，鸡犬却笑图神仙。两人去家身斗健，似若无累于尘缘。查生置榻古藤下，春日共赋藤花篇。
夜过吴江二苜·其一
作者：钱载
朝代：清
体裁：七言绝句

鸭觜船头破镜黄，鲈香亭外玉流长。药花未老莲心在，谁叩晶簪说夜凉。
夜过吴江二苜·其二
作者：钱载
朝代：清
体裁：七言绝句

一曲箫声十里风，松陵何处月朦胧。刚肠不信词人最，眼对青春嫁小红。
夜雪发信阳
作者：钱载
朝代：清
体裁：七言律诗

灯火城门出未迟，雪霏霏乍雨丝丝。一鞭邮马纡行处，半夜村鸡乱叫时。淮水楚山须莫辨，菜畦麦垄定如滋。朔风猎猎凭当面，不奈多情两鬓知。
夜风
作者：钱载
朝代：清
体裁：五言律诗

好梦殊难续，长空不尽吹。市遥听转杂，屋古意多危。月黑微茫处，花红历乱时。似凭尘土扫，数日去衔卮。
大光明殿
作者：钱载
朝代：清
体裁：七言律诗

登丰门启旭光升，藓级瑶坛陟上层。元始受釐传世庙，甲申祈谷记思陵。春风羽驾诸天乐，白雪丹房五夜灯。犹奉盛朝香火在，满栏松影许人凭。
大安驿
作者：钱载
朝代：清
体裁：五言律诗

寂寥大安驿，莽苍大安军。明日湘累吊，晚山鹃鸟闻。葭萌关亦废，幡冢水初分。回首金牛道，长天横片云。
大慈观音寺拜瞻圣祖仁皇帝御书药师经敬赋
作者：钱载
朝代：清
体裁：七言律诗

纸坊曲曲菜园宽，来趁鸣蜩五月寒。薜荔阴浓知雨露，琉璃光净见龙鸾。鸿慈上药沾寰海，佳节青郊驻玉銮。取次住僧应礼晒，秋阳高处爇栴檀。
大激店避雨同于农部雯峻
作者：钱载
朝代：清
体裁：古风

郎山迤西南，青峭时若云。蜿蜒照初旭，金光微阖分。白云又缭之，宿润方氤氤。相看十里行，雨注田沄沄。村扉桥以外，仙观河之濆。古槐花𦋏𦌉，急点香缤纷。不因小歇息，岂得清言闻。
天佑助威大将军歌
作者：钱载
朝代：清
体裁：古风

发石以机始曰炮，易之铜铁锐火攻。铜铳犹小铁炮巨，轰雷掣电神威洪。天聪四年二月师凯旋，特诏铁官范巨炮。春正二日黄白青气冲霄开，出应兴符伟抱事忠孝。想当击橐装炭翊万灵，有非凫栗锻桃克承教。其年即奏淩河功，维大将军拜封号。乃胜火人火积火辎火库火坠五变之所筹，又何况于楚昭象田单牛。天戈四指红衣行，长驱荡扫惟所令，百年以来四海清。洸洸大将军，安坐共太平。杀机不发佑永贞，忠孝之至赞好生。
天宁寺
作者：钱载
朝代：清
体裁：古风

送客广宁门，离愁郁寒无可言。望望十里村，风吹近入祗树园。园废禅何枯，两三僧，一砖图。铁灯三百六十绕，三千四百铃八觚。谓余铃响风敛夜，往往现光若荷芙。昔闻汉明帝时磬，已失所在空仰敬。重熙石幢字体遒，祗候书记见名姓。荒庭荒可憎，谁来辟榛艿。尔非过客我非僧，烦恼欲释两不能。
天柱峰出云歌
作者：钱载
朝代：清
体裁：古风

昨朝射峰峰笔尖，一峰青出群峰纤。今朝岟崥道其左，桃花色云惊所瞻。笔尖不没千丈顶，肩腰覆抱浓如黏。其下全山骨纯紫，献疑谓照晨光暹。馀峰自碧身自露，馀云自白心自骛。兹独吉贝弹松松，轻茜染之久喷吐。明而相透层层兴，软不欲飞片片驻。五里十里缦缦华，赤霄绛霄亭亭嫭。藏精降神灊固然，汉武南岳根株连。含阳而起可无为，司命君住司玄天。为霖岂私皖伯国，欢喜自指书生鞭。花色烝空又何湿，缤纷锦曳溟濛烟。我随云行云已后，踯躅马蹄回马首。三祖塔边月茫茫，七星池上风䬟䬟。势参吴楚云将孤，壑判阴晴云族偶。云中不入转山前，豁达秋原几培塿。
天柱峰出云歌
作者：钱载
朝代：清

昨朝望峰峰笔尖，一峰青出群峰纤。今朝岟崥道其左，桃花色云惊所瞻。笔尖不没千丈顶，肩腰覆抱浓如黏。其下全山骨纯紫，献疑谓照晨光暹。余峰自碧身自露，余云自白心自骛。兹独吉贝弹松松，轻茜染之久喷吐。明而相透层层兴，软不欲飞片片驻。五里十里缦缦华，赤霄绛霄亭亭嫭。藏精降神灊固然，汉武南岳根株连。含阳而起可无为，司命君住司玄天。为霖岂私皖伯国，欢喜自指书生鞭。花色蒸空又何湿，缤纷锦曳溟濛烟。我随云行云已后，踯躅马蹄回马首。三祖塔边月茫茫，七星池晴风？？。势参吴楚云将孤，壑判阴晴云族偶。云中不入转山前，豁达秋原几培塿。
天柱峰出云歌
作者：钱载
朝代：清

昨朝望峰峰笔尖，一峰青出群峰纤。今朝岟崥道其左，桃花色云惊所瞻。笔尖不没千丈顶，肩腰覆抱浓如黏。其下全山骨纯紫，献疑谓照晨光暹。余峰自碧身自露，余云自白心自骛。兹独吉贝弹松松，轻茜染之久喷吐。明而相透层层兴，软不欲飞片片驻。五里十里缦缦华，赤霄绛霄亭亭嫭。藏精降神灊固然，汉武南岳根株连。含阳而起可无为，司命君住司玄天。为霖岂私皖伯国，欢喜自指书生鞭。花色蒸空又何湿，缤纷锦曳溟濛烟。我随云行云已后，踯躅马蹄回马首。三祖塔边月茫茫，七星池晴风𩖴𩖴。势参吴楚云将孤，壑判阴晴云族偶。云中不入转山前，豁达秋原几培塿。
天际日出望峨眉积雪
作者：钱载
朝代：清
体裁：七言绝句

大峨中峨耀太阳，小峨积雪连神光。普贤只在人间世，却与文殊各道场。
天雄关见常纪题壁诗
作者：钱载
朝代：清
体裁：七言律诗

常君通籍本留都，言貌居平似腐儒。突见牛头诗洒落，直教马上泪模糊。金酋已逼捐生竟，玉骨难寻返葬无。心事山僧应不解，招魂万里仗巴巫。
太尉之印歌
作者：钱载
朝代：清
体裁：古风

皇风既同西域文，元印不蚀呈将军。三台岂忘营铸式，中兴徒慨纪年云。应昌之殂师其遁，和林之立国有君。太尉谁与剧倥偬，上都日者方纷纭。奇男子耶凭战勋，拥兵气欲横江云。大官惟备此磊落，土绣依然屈曲纹。
太常公墓松
作者：钱载
朝代：清
体裁：五言律诗

晓垄生云碧，虬柯荫穴尊。千枝元一盖，正气自灵根。列传垂明史，遗经庇远孙。里人知爱惜，忠孝泽长存。
太液池晓望
作者：钱载
朝代：清
体裁：古风

春生暖城市，日出丽台沼。从容桥上经，游息羡鱼鸟。湿柳金雾披，融冰玉烟渺。蓬莱沧海起，河汉紫垣绕。复旦近帝光，歌衢彻天表。
奉和履郡王最上乘雪兴
作者：钱载
朝代：清
体裁：七言律诗

日澹层檐自爱冬，午晴难放晓寒重。苑西时玉来清气，座上天花少定容。粉蛱蝶飞藏冻雀，碧芭蕉败压高松。茶铛熟后炉香静，邻刹幡飘未报钟。
奉和总裁少宗伯公用深字韵
作者：钱载
朝代：清
体裁：七言律诗

四见状元门下放，两陪夫子院中临。廿年觅举逢榆塞，六度邀知忝桂林。立近纱帷须较自，坐分朱卷漏休沈。遭时未有平生学，援笔能忘夙夜心。
奉和总裁尹相国用聚奎堂壁间韵
作者：钱载
朝代：清
体裁：七言律诗

三十年馀令望深，得陪检校及春临。固知上意崇经术，久待公来式士林。声倡凤鸾谐律吕，气分珠玉鉴渊沈。总持直倚能虚受，两侍郎教共一心。
奉和皇十一子晚秋池上四首·其一
作者：钱载
朝代：清
体裁：五言律诗

御苑遵天路，书房洽道心。湾湾三面水，澹澹九秋阴。累土为山迥，安桥过岸深。仰惟雍正岁，栽植久成林。
奉和皇十一子晚秋池上四首·其三
作者：钱载
朝代：清
体裁：五言律诗

诗礼儒生业，丹铅作者心。陈修本家法，黾勉在分阴。淡照霞边丽，凉波雨后深。凭栏讽佳什，笙鹤下瑶林。
奉和皇十一子晚秋池上四首·其二
作者：钱载
朝代：清
体裁：五言律诗

贻厥先皇泽，绳其我圣心。紫兰分露色，翠竹列云阴。水自潆洄静，山真窈窕深。午餐厨已就，芝菌采于林。
奉和皇十一子晚秋池上四首·其四
作者：钱载
朝代：清
体裁：五言律诗

濠濮非庄叟，轩窗得远心。风多天与力，霜薄地留阴。进德频消息，论文互浅深。来年盛春物，相赏遍芳林。
奉敕赋得灯右观书
作者：钱载
朝代：清
体裁：五言排律

继晷兰膏置，流观竹简通。光应如日出，势只向春融。短袂宜缃帙，阼阶近玉虫。背窗分研北，衔壁佐河东。照胜青藜后，铭将座右同。帷垂自南面，萤闪或西风。惟圣三阳德，犹勤四库功。书堂晚来月，恰射宝釭红。
奉答诸君南城小集迟余不至同用苏公韵之作
作者：钱载
朝代：清
体裁：七言律诗

寻欢只合倒千樽，又见修蛇赴壑奔。小巷烛光喧客骑，高楼钟响隔城门。未赊后会来同坐，却赚清词与细论。自笑年年不归去，敢将春草比王孙。
奉简祝大典籍维诰四首·其一
作者：钱载
朝代：清
体裁：七言律诗

羡君七十试南省，一子两甥偕外孙。诗且催题凭介寿，榜犹待放适开樽。天惟五福莫难此，人本同心尝与言。祗欠入帘供所职，未先担榼贺于门。
奉简祝大典籍维诰四首·其三
作者：钱载
朝代：清
体裁：七言律诗

山忆梅花径忆兰，溪浮菡萏绕琅玕。我归未定偏君劝，佛语曾参又梦观。满注酒杯随地覆，细删诗藁及时刊。太平勋业中朝盛，一笑何妨骨相寒。
奉简祝大典籍维诰四首·其二
作者：钱载
朝代：清
体裁：七言律诗

我今何以寿先生，休矣拌他榜上名。累举佳儿虽未第，胪传快婿已皆荣。外孙踵起尤无匹，内阁班资既有声。归去不如听杜宇，西成新绿旧轩楹。
奉简祝大典籍维诰四首·其四
作者：钱载
朝代：清
体裁：七言律诗

老兴比年差点检，自铭藤杖缚葫芦。还怜古镜堪相照，未审先生有是夫。丙舍田怀太傅谢，王官圹仿司空图。扁舟澉上作新社，不用人歌山鹧鸪。
奉送大宗伯嵇先生视河河东
作者：钱载
朝代：清
体裁：五言律诗

兖豫岁循轨，淮扬功并筹。春卿烦暂出，上相绍先猷。访古熟菱雨，登高觞李楼。俞郎且书记，陪汎菊花秋。
奉酬履郡王见赠之作谨次韵
作者：钱载
朝代：清
体裁：七言律诗

职趋黄阁本凡俦，恩许经帷厕俊流。大猕鸾旗从上塞，高斋桂树接凉秋。茶香书味中边彻，玉色金声耳目谋。最说綵笺题不尽，强将枯管数难酬。
奉题同考张庶子若澄为总裁大司寇仿王叔明秋堂讲易图即和用深字韵
作者：钱载
朝代：清
体裁：七言律诗

隃糜乞得研池深，黄鹤秋容与背临。江水平平通涧水，竹林短短夹蕉林。何人兀坐千山静，有客忘言万籁沈。莫是味经窝近在，相看已引叩门心。
奉题定郡王清涟晚汎图
作者：钱载
朝代：清
体裁：七言律诗

高斋常日领清言，横卷龙眠笔偶烦。被服诗书儒者术，光明孝友圣人孙。鸣蜩柳暗休回艇，骤雨荷深只在园。待到苑西初月上，青山影里白沙村。
奉题座主少宗伯佟公试院诗卷后叠用苏文忠公次韵黄鲁直画马试院中作韵四首·其一
作者：钱载
朝代：清
体裁：古风

烟霄能使鸾凤行，辛年贡举公有声，试院诗今卷又横。秋赋逢春春气透，南山露润千林瘦，壬年重见古铏豆。黄金台市天下骢，东坡翁耶六一翁，杏花自拂瑶笺红。
奉题座主少宗伯佟公试院诗卷后叠用苏文忠公次韵黄鲁直画马试院中作韵四首·其三
作者：钱载
朝代：清
体裁：古风

前年颁诏高丽行，明雪楼上清哦声，江涛鸭绿笔力横。诗如挽强楚札透，书不古肥与今瘦，我方造父师泰豆。只观此卷欲避骢，有酒正喜陪山翁，襄阳日落杯面红。
奉题座主少宗伯佟公试院诗卷后叠用苏文忠公次韵黄鲁直画马试院中作韵四首·其二
作者：钱载
朝代：清
体裁：古风

鸽之哺雏雏飞行，隔墙已传卖花声，柏寿香烧烟篆横。堂帘垂垂风月透，不独吟春饭颗瘦，此时麦田结蚕豆。眼中文是画中骢，落纸如叶犹勤翁，多情官烛三更红。
奉题座主少宗伯佟公试院诗卷后叠用苏文忠公次韵黄鲁直画马试院中作韵四首·其四
作者：钱载
朝代：清
体裁：古风

半酣起舞作歌行，怜才心见于诗声，奎壁照座光纵横。玲珑表里壶冰透，安得相马失之瘦，若骊若黄分两豆。愧身不如邓公骢，又不能学信天翁，明朝待试榑桑红。
奉题座主赠尚书邹公为侍御梦皋山水小幅遗墨
作者：钱载
朝代：清
体裁：七言律诗

祝釐赴阙乍踰冬，八十七翁新病容。归好缓移春水舫，梦长俄破晓天钟。画留同姓临分顷，哭忆先师间出踪。无锡山光挈樽榼，几时泪洒墓门松。
奉题总裁虞山相国用聚奎堂壁间韵诗后即和韵
作者：钱载
朝代：清
体裁：七言律诗

程文妙义发清深，粉壁还催洒黑临。阵阵柳绵风展幔，喳喳鹊乳日烘林。四章往复词何婉，三叹低回韵欲沈。悟到天人相合处，可胜培覆总关心。
奉题皇十五子翠岩清响图
作者：钱载
朝代：清
体裁：七言律诗

水木东园弦诵声，昭文任尔判亏成。敦经说史天人业，理性修身德艺程。一笔独超函董巨，众山皆响领韶英。松风满谷泉流石，静极无言膝上横。
奉题质郡王画卷
作者：钱载
朝代：清
体裁：七言律诗

凉生风落石庭虚，静寄轩中涤砚初。众史俱来图十二，天机独造致清疏。早闻设有嘉宾醴，比想藏多善本书。老树临江远山隔，当年懒瓒意何如。
妇携家至京
作者：钱载
朝代：清
体裁：五言律诗

敝簏盈车卸，烦君水驿纡。团圞成一笑，烂漫有诸雏。堂上青山隔，灯前白发输。诘朝随补绽，已戒粤行涂。
姚秋曹寓堂分赋之题曹中允尽赋之遂如数以和而存其二 其一 煮雪
作者：钱载
朝代：清
体裁：五言律诗

可待消为水，旋教试以茶。山泉应不后，风味殆无加。折脚铛烧叶，穿心罐汎花。一瓯春自暖，帘外又蜂衙。
姚秋曹寓堂分赋之题曹中允尽赋之遂如数以和而存其二 其二 堆雪
作者：钱载
朝代：清
体裁：五言律诗

扫地番番积，和冰叠叠寒。先将高树拥，暂作假山看。团起玉狮子，雕空火判官。即非上元近，竹爆剧生欢。
娄师德
作者：钱载
朝代：清
体裁：五言绝句

顺人则必易，逆人则必难。吾思娄师德，吐面乃自乾。
孔垄晓行
作者：钱载
朝代：清
体裁：古风

连朝见稻堆，缚树或蓑挂。未割半青黄，才割就田晒。西田割欲齐，东田种不懈。戽水穴高堤，新苗复盈界。昨日白河边，罾鱼柳阴卖。采棉女儿筐，青布作裙衩。洵知楚乡丰，农务曷由败。今朝堤上行，所见益如画。家家水一池，菡萏吐清瀣。鹭飞鸭唼凉，上有树风快。水多板桥平，园少竹篱坏。修蔓瓠花开，大叶苧头拜。黍粱况各陂，蓝淀亦临浍。促织无停声，疏疏湿处话。村北山几层，村南江几派。庐山隔江来，羡此持麦杷。
孝经台
作者：钱载
朝代：清
体裁：古风

夭宝四载秋，石台甫毕功。遂奉两本献，光顺门曈昽。圣文神武帝，训注垂无穷。御翰南山寿，睿词北极崇。唐之国子监，实惟今学宫。开成石经在，石刻唐宋充。环列庭左右，孝经立之中。四石合而方，华盖以隆隆。唐遗见犹仅，质朴擅乃工。摩挲三叹息，至德何昭融。开元元年冬，讲武骊山雄。二年如温汤，亦不岁岁同。历年三十五，华清照新丰。敬哉兹台建，展义克有终。
孟冬朔上亲享太庙陪祀恭纪
作者：钱载
朝代：清
体裁：五言律诗

昨直中和陛，雍容视祝虔。冬蒸馨早达，秋狝跸初旋。五世躬三献，千官颂万年。即看红旭上，颁朔午门前。
孟庙下赋
作者：钱载
朝代：清
体裁：五言律诗

孔子栖栖后，天心竟不还。梁齐言辄副，管晏遇犹悭。孟井知邹国，秦碑到峄山。归儒黄老尚，未及百年间。
孤坐
作者：钱载
朝代：清
体裁：五言律诗

百福巷将见，宣南坊已辞。两头兼所系，一念镇相随。孤坐日深照，长吟风缓吹。饱餐还断酒，传与子孙知。
宁羌
作者：钱载
朝代：清
体裁：五言律诗

莽莽武都郡，葭萌南复西。磨刀隔荒垒，浣石向回溪。路有青枫树，山无白马氐。龙门信幽邃，不及宋贤题。
守风扬子洲晚眺西山用陶靖节庚子岁五月中从都还阻风于规林二首韵·其一
作者：钱载
朝代：清
体裁：古风

进退异迟速，我亦随所居。秋风厉东北，客榜成徐于。苍苍际天尽，引瞩非方隅。修峦岂情恋，不使首归涂。江流意终古，下注于洪湖。奔腾孰相遣，辛苦无由疏。百年缅同此，今日谅有馀。枫林静多听，即去将何如。
守风扬子洲晚眺西山用陶靖节庚子岁五月中从都还阻风于规林二首韵·其二
作者：钱载
朝代：清
体裁：古风

青青亘百里，云气断续之。群真昔焉閟，各与洞壑期。回飙江渚外，落日松林时。石室少来迹，寒苔荒及兹。达生贵心适，尘溷安足辞。徒然采药径，彷佛为人疑。
安仁
作者：钱载
朝代：清
体裁：古风

榜人溯滩力，客子看山心。瞬息屡前却，迢遥相浅深。平畴散荒舍，绛叶明青林。微风曳冷烟，白鸟将翠禽。郭门面江启，江上无秋阴。锦石俯可拾，鉴兹毛发侵。何必玉真台，慨然一登临。
安德驿遇潦过津期店
作者：钱载
朝代：清
体裁：七言律诗

改路盘村数骑幽，排穿粱黍出荒洲。绿低枣树凭妨帽，黄烂棉花那索裘。桥已没栏鞭误指，洼真藏险辔勤收。寄声鲂鱮无相笑，我亦宁怀涸辙忧。
安桥张氏宅赠德音德本两秀才
作者：钱载
朝代：清
体裁：古风

萍池门外榆，藓石堂后桂。引钓榆南阴，休棋桂西霁。酒肴杂一编，灯火趋两髻。偶余蚕罢游，同尔麦秋计。明朝雨即犁，自此力相继。陈修喻梓材，既翕咏常棣。内舍各鸣机，薄田先入税。浮云卷圭组，化日照鸡彘。弱冠友朱生，安桥获连袂。不逮见舅姑，而以季女妻。勉勉室将家，悠悠身及世。丰年义理为，落殖愧何济。
安肃
作者：钱载
朝代：清
体裁：五言律诗

鸡爪泉宜菜，龙山穴有风。参差重入望，汗漫早成翁。麟冢垂杨外，鹅城返照中。张箴与刘颂，那不劫灰同。
宋无名氏斗茶图
作者：钱载
朝代：清
体裁：古风

袷衣秃帻天清暖，省帖初辞县官管。箬笼夜夜扎山姑，园户朝朝叫村伴。吾侪小人何辛劬，盍遣十二先生俱。西家东家各本味，自茶自煮尝君馀。官焙何如私焙香，生拣不若水拣良。六人且踰山谷品，得一岂滥苏家汤。绿鬟小女形端相，可怜玉雪回心肠。蠲忧者酒救渴浆，今来群谈此擅场。超超尘绪态非野，落落晷景风为凉。斗香斗味功论水，谷帘南零斯可矣。输赢春草莫矜誇，当日赵张方榷茶。
宋编修弼属画秋葵
作者：钱载
朝代：清
体裁：七言律诗

春来乞种宋家分，秋院朝开敛夕曛。朵朵黄金风动侧，丛丛碧玉露垂纷。态含漫傅赵昌色，心向弥紬曹植文。遣报高斋作清供，素交差以结殷勤。
宋谢文节公桥亭卜砚歌
作者：钱载
朝代：清
体裁：古风

查君夙爱周君砚，周君远为查君寄。蓟北畸人抱砚亡，粤西老守奉书至。吾侪嗜古非偶然，物关节义情尤关。歙州不少石径尺，侥倖渠曾亲叠山。建阳县外朝天桥，先生开卦名此逃。桥下酾流大溪瞰，桥上架屋长风飘。此时此士曷足贵，磨墨且画阴阳爻。遗民江表多罹悔，延访谁其辱相待。却聘书凭宇内传，悯忠寺尚城南在。此石此时良足悲，作铭乃属程文海。不知先生之北砚可从，不然闽疆几日还孤踪。不然桥亭水后易祠处，何复一锄斸出苔花浓。秋灯今宵照我题此砚，也胜李东谷与米南宫。
定州值水
作者：钱载
朝代：清
体裁：古风

清风店行三十里，役夫前告官道水。滱水之南定州城，潢流夜溢无地行。临涯歇鞍日过午，水退不退得不努。马腹虽没马则浮，矧所浸者皆平畴。赴波指桥桥不见，马若踏空入洄漩。依稀即之放乎甸，芦苇黍粱摇一片。汪洋数里沙出面，乃见长河劈飞箭。恒山诸谷雨拥泉，建瓴合泻兹其川。急不能受壑我田，踰时而涸田复然。皇格惠雨雨遍焉，雨师那惜水骤延。河高滚滚势如沸，西岸船东越浪既。一脱落溜縆挽费，渡兮破底覆髣髴。篙撑无橹牵者毅，雨方可贺毋歔欷。济兮西岸甚岸东，独漉独漉豆畦中。不可里记昏黑风，仆坠马恐灭顶凶。蛙鼓阁阁村豹通，定州已打三更钟。
定州春歌
作者：钱载
朝代：清
体裁：古风

行宫桃花红昼扃，无多屋宇松叶青。韩琦众春园取径，苏轼雪浪石置庭。周壁御诗并御记，花光浓护龙鸾字。晴檐鹊语人不惊，晚市饧箫风欲至。潴流植树李宣徽，忠献得园乃名之。一炮雄传帅定语，两孙渺托怀乡辞。园尝复修石复出，好事皆属明人为。四路州军定居首，辛苦宋边石晋后。承平逦迤赵国春，望远披拂秦川柳。玉洞先烝万树霞，今年正上南山寿。
定慧庵
作者：钱载
朝代：清
体裁：五言绝句

浓阴独树大，单壁新斋虚。但学无漏学，著坐如来如。
定远
作者：钱载
朝代：清
体裁：五言律诗

乡居鲁子敬，流寓尉迟恭。高下冈原势，疏芜草木容。侯王如有种，战阵乃多庸。好在槎枒翠，秋来淡不浓。
定远
作者：钱载
朝代：清
体裁：五言律诗

十五冈盘伏，元衰豪杰生。虞姬犹有草，鄂国岂无茔。树短村蜗舍，山遥县斗城。雨来忽数点，千里落霞横。
定远夜雨
作者：钱载
朝代：清
体裁：五言律诗

飘洒漆园阴，曲阳城乍深。仆夫甘寝耳，晚稻勃兴心。地势盘冈复，秋容带树森。明朝骑马滑，且与写凉襟。
宛平王氏忏园戊辰尝文宴于此后海盐明府丈如圭自施南太守归居之春日访旧贤后人出接感赋以赠
作者：钱载
朝代：清
体裁：七言律诗

芜菁满地树遮门，廿九年来客尚存。廉吏可为遗半宅，故家不坠占荒园。论交胜国先公托，枉驾名山妙句烦。海上棠阴堪德庇，所凭玉友与金昆。
宜亭新柳·其一
作者：钱载
朝代：清

宜春亭子面湖西，城上山光扫黛齐。飞翠恰沾东角柳，笼阴浑带北门堤。淡烟染杂浓浓露，双燕穿陪如梦难寻巷与坊，旧游半系故人肠。驱车欲去惊寒食，走马归来已夕阳。镜照未尝眉皱敛，泥沾曾不絮颠狂。净瓶只合皈无尽，洒作春空露水香。
宜亭新柳·其二
作者：钱载
朝代：清

高拂楼台下蘸池，不论长短总成伊。如何密密疏疏影，绊惹千千万万丝。桃李蹊边愁独立，风流赏处倚天知。但令相送还相见，敢向人间恨别离。宝花仓口起东风，鸡唱星悬赋恼公。笛里关山今是泪，梢头明月本来空。一声玉折《凉州》怨，万里云阴杜宇红。归去伤心原有路，依然水驿绿烟中。二月月圆圆不能，千行雨湿湿难胜。终然衣袂飘何处，定有阑干拥上层。菀结微茫真可惜，朦胧隔断太无凭。比量摇落桓司马，如此春华百感增。亭名枨触悔今朝，目极伤春不自聊。岂意公家园里树，翻为贱子卷中骚。笺题惨绿关辛苦，门掩昏黄慰寂寥。半挂帘钩斜压影，一丸月上正吹箫。
宜亭新柳六首·其一
作者：钱载
朝代：清
体裁：七言律诗

宜春亭子面湖西，城上山光扫黛齐。飞翠恰沾东角柳，笼阴浑带北门堤。淡烟染杂浓浓露，双燕穿陪个个鹂。闻道蛮腰催短拍，当筵乞向乐夭题。
宜亭新柳六首·其三
作者：钱载
朝代：清
体裁：七言律诗

高拂楼台下蘸池，不论长短总成伊。如何密密疏疏影，绊惹千千万万丝。桃李蹊边愁独立，风流赏处倚天知。但令相送还相见，敢向人间恨别离。
宜亭新柳六首·其二
作者：钱载
朝代：清
体裁：七言律诗

如梦难寻巷与坊，旧游半系故人肠。驱车欲去惊寒食，走马归来已夕阳。镜照未尝眉皱敛，泥沾曾不絮颠狂。净瓶只合皈无尽，洒作春空露水香。
宜亭新柳六首·其五
作者：钱载
朝代：清
体裁：七言律诗

二月月圆圆不能，千行雨湿湿难胜。终然衣袂飘何处，定有阑干拥上层。菀结微茫真可惜，朦胧隔断太无凭。比量摇落桓司马，如此春华百感增。
宜亭新柳六首·其六
作者：钱载
朝代：清
体裁：七言律诗

亭名枨触悔今朝，目极伤春不自聊。岂意公家园里树，翻为贱子卷中骚。笺题惨绿关辛苦，门掩昏黄慰寂寥。半挂帘钩斜压影，一丸月上正吹箫。
宜亭新柳六首·其四
作者：钱载
朝代：清
体裁：七言律诗

宝花仓口起东风，鸡唱星悬赋恼公。笛里关山今是泪，梢头明月本来空。一声玉折《凉州》怨，万里云阴杜宇红。归去伤心原有路，依然水驿绿烟中。
宜君晚雪
作者：钱载
朝代：清
体裁：五言律诗

曾是苻坚郡，莽然环庆邻。山高行未已，风急渺相亲。彭祖墓云碧，玉华宫草春。花时今夜雪，关外白头人。
宝应有述
作者：钱载
朝代：清
体裁：七言律诗

八宝湖中帆席行，八宝湖边风浪鸣。江淮千里初冬色，旱潦三时圣主情。幸长东南美衣食，况先鱼鸟足生成。家书寄语勤操作，畦菜须教满瓮盛。
宝泽堂花木
作者：钱载
朝代：清
体裁：五言律诗

即次娇文杏，从容艳海棠。玉兰宜月上，金粟待秋凉。最以阶墀近，兼之雨露香。客来深巷里，任唤读书堂。
宝鸡
作者：钱载
朝代：清
体裁：五言律诗

神至必雊雉，夜星流自东。汉方祠五畤，秦实霸西戎。渺与堇原别，艰将云栈通。不知谁卖酒，柳外市楼红。
宣阳坊
作者：钱载
朝代：清
体裁：七言绝句

绣岭东西总不凡，韦家燕子尚呢喃。主人欲问从容甚，步辇黄罗曳帔衫。
家学士大昕撰廿二史考异先寄已刻史记汉书两帙报以四韵
作者：钱载
朝代：清
体裁：七言律诗

困学前惟王伯厚，日知近有顾亭林。儒家独起山川秀，史籍旁搜岁月深。但乞远书长隔面，勿言多病突惊心。凤城是事难忘记，兰臭如君数往寻。
家少司寇先生儤直之暇合元四家法作山水卷以与弟孝廉维乔装成属题
作者：钱载
朝代：清
体裁：六言诗

公望派皆北苑，子由师即东坡。禁庐雪落尝写，行笈春逢遂歌。浑厚华滋不尽，楂梨橘柚如何。孝廉船泊江渚，贯月虹非有它。
宿上封寺
作者：钱载
朝代：清
体裁：五言律诗

第一峰头住，光天是古坛。篱围红树短，庭养白云寒。夜梵貂清听，朝曦候大观。身踰九千丈，倚枕也心安。
宿南星
作者：钱载
朝代：清
体裁：五言律诗

近在连云寺，邮亭得数间。前来野羊水，后拥废丘关。有梦成无梦，千山隔万山。老人随所遇，城远浊醪悭。
宿太常公显忠祠下
作者：钱载
朝代：清
体裁：古风

皎皎堂前月，森森堂后风。依依阶上下，眷眷廊西东。德业亦何迹，报之视啬丰。恭惟里居年，粹养益以充。一经传七叶，勉进小子躬。所惧迫纷纭，卑基鲜克崇。悬灯自照座，俯仰清气中。默佑或可逮，于何发其蒙。
宿小店
作者：钱载
朝代：清
体裁：七言律诗

土锉茅檐辇道旁，疏林空堑半垂杨。五年买饭便人意，一度携衾对烛光。酒保性真都不俗，山家风味本来长。老为侍从稀佳句，特向西郊记坏墙。
宿崔家庄
作者：钱载
朝代：清
体裁：五言律诗

泰岱云归晚，徂徕雪积晴。高原微月照，大路有人行。屋冷音声远，灯孤意绪生。兆丰齐与鲁，盈尺几州城。
宿州晓行
作者：钱载
朝代：清
体裁：五言律诗

淡月淡如此，凉风凉渐深。虫鸣豆畦急，马步柳堤森。濉水一留梦，相山多赏心。菟裘他日遂，莫漫鬓毛侵。
宿弋江东
作者：钱载
朝代：清
体裁：五言律诗

才离弋阳城，湾湾泊已成。船人黑相语，岸火细多生。上水乡心急，连宵野梦清。新腔弦拉杂，宛是海盐声。
宿摄山夜月步至德云庵前坐松下二首·其一
作者：钱载
朝代：清
体裁：古风

远景舍后湖，胜侣强兹游。瞰江最高峰，啜茗幽居幽。我心懒于僧，并不与僧求。众壑流活活，层崖木搜搜。东西湿翠间，千佛知所留。
宿摄山夜月步至德云庵前坐松下二首·其二
作者：钱载
朝代：清
体裁：古风

一榻静鸣泉，半檐凉出月。篁深下曲坡，万影非恍惚。庵扉向山闭，我自松根歇。天光疏不籁，诸峰短突兀。已忘江外身，亦暂离城阙。
宿松
作者：钱载
朝代：清
体裁：五言律诗

山外有江县，县南江有滨。村皆稻担了，犊又麦犁匀。桑落洲西月，枫香驿北人。若为定相见，云色澹秋旻。
宿板桥同纪太仆
作者：钱载
朝代：清
体裁：五言律诗

近看沙际树，不记旧来村。酿雪天光薄，衔山日气昏。瓦灯迎辇侣，茅屋拥衾言。两鬓禁风力，萧萧未觉喧。
宿湘山寺
作者：钱载
朝代：清

黄华趋欲止，翠峦卓且崇。隔江峭壁面，定窟释子宫。天晴鸟唤侣，屋敞林环丛。仰焉石骨秀，百亿秋芙蓉。净土忆开院，岁晚回其踪。妙明知徙塔，色相火一红。我客谁则主，歌欤牧牛翁。西堂月初白，杵杵三更钟。上与山响答，下与江声通。
宿王瓜塍农舍
作者：钱载
朝代：清
体裁：古风

官路淖如何，西峦雨方晚。同行忽我先，怅望不知远。草屋取径投，农人自田返。唤妇出茶汤，点灯照门楗。问答祗数言，萧然见勤恳。充肠馎饦堪，何必具餐饭。夜冷起驴鸣，隙风来宛宛。布衾相借覆，土炕独休偃。
宿舒城
作者：钱载
朝代：清
体裁：五言律诗

再到朱公治，长怀母氏恩。爱之严幼日，鞠我力衰门。月静婆留语，风来主簿原。吹他三堰水，并作泪潺湲。
宿蒋少宰溥揖翠堂后斋观倪元镇小幅即用其自题韵
作者：钱载
朝代：清
体裁：七言律诗

苑树犹迟小霰开，夜堂忽到白云隈。灯明远岫居然列，墨蘸垂杨若个栽。禅侣稀疏春间隔，客衾迢遰梦纡回。何因得句先呈佛，起对东风取次裁。
宿郎当驿
作者：钱载
朝代：清
体裁：五言律诗

晋代柏苍苍，斜阳过吉阳。马虽输款段，铃亦任郎当。不醉身犹健，无眠夜岂长。百年穹壤内，触拨总难忘。
宿金锁关
作者：钱载
朝代：清
体裁：五言律诗

百里两崖壁，幽花春二三。高看时倒影，晚度已重岚。戍冷迎官住，泉鸣引梦耽。山邮足深致，我仆也能谈。
宿雄县效孟贞曜体
作者：钱载
朝代：清
体裁：古风

茕茕寒岁身，不随百役休。戚戚中夜心，不逐万籁收。大雄自言春，小雄亦知秋。风刀割窗纸，忽此凭衾稠。鼠出灯光青，尘落壁角幽。壁复识我谁，我与灯何求。匆匆鸡唱去，去则为白沟。月色照瘦马，冰棱生曲辀。
宿雪崖
作者：钱载
朝代：清
体裁：古风

开门适见山，立地遂成佛。雪时更寒冱，崖色犹髣髴。琉璃明复明，兹焉坐卧行。不住之所住，梦觉一林清。露气湿松竹，无风滴如雨。阴阴涧响中，已出二僧语。
宿黄坝
作者：钱载
朝代：清

三更好梦难，万里新愁独。杜甫祠前江，薛涛井上竹。
寄善元槥于南洼僧屋过而抚之杂写五首·其一
作者：钱载
朝代：清
体裁：古风

不知汝病起，我务日偶忙。及为汝请医，我又不知方。平时隐然恐，恐汝日就尪。欲属汝母待汝健，毋即督汝入书堂。其夜四更汝母叫，我与祖母起仓皇。急中闻汝大呼母，及至见汝绝在床。既苏复绝苏转眩，天黑急请医谁良。我贫汝父出授读，呼汝父归天未明。
寄善元槥于南洼僧屋过而抚之杂写五首·其三
作者：钱载
朝代：清
体裁：古风

常时见汝好，敬父而爱母。动辄告母知，归房欢笑走。怀果必与母，欢走惟恐后。母时或鞭扑，劝母哭且受。我常与祖母，赞叹羡新妇。孝顺得是儿，新妇福应厚。日前汝来问我字，我曰此字当读某。汝疑恐我错，谓母教则否。却走告母乃改之，依依成诵在窗牖。
寄善元槥于南洼僧屋过而抚之杂写五首·其二
作者：钱载
朝代：清
体裁：古风

门生蒋翰林，急汝送医氏。尽日相挼搓，于势半可止。黄昏与母说，灯火儿不喜。厥明我稍安，岂谓终难理。我心车轮旋，出入双脚屣。洎乎三昼夜，守汝看不已。雨风夜更长，呻吟痛在耳。模糊时一呼汝母，我四人者泪如水。
寄善元槥于南洼僧屋过而抚之杂写五首·其五
作者：钱载
朝代：清
体裁：古风

汝牵母怀去，谅汝非我孙。汝母不能不汝哭，使我想汝孤栖魂。我贫无一物，祗有骨肉人。遭谴忽夺我之人，伤我枝则培我根。连宵雨风冷，独息佛堂尘。即秋觅南船，附汝还江村。迢遥驿程忍汝独，不得不尔夫何言。
寄善元槥于南洼僧屋过而抚之杂写五首·其四
作者：钱载
朝代：清
体裁：古风

念汝生于家，四岁拜我于京师。昨春始上学，秋病冬愈颜华滋。念我方七岁，我父京师游。我母教我就里塾，素衣梯上章家楼。日中腹乍饥，母已遣僮挈。米汤伴以枣，或常粉饵热。师曰尔甫失生母，贤母力贫鞠汝切。读书报母当若何，我闻且食且哽咽。昊天之德养不逮，教子塾行如我辙。今春汝七岁，孙公对门居。携汝数步往就塾，犹胜我昔百步馀。晚饭归我揖迎汝，尝忆我母怜。咨嗟此景宛此岁，举家不知独怆然。今非向汝说，我实负母重自鞭。
寄挽陈秀才谅
作者：钱载
朝代：清
体裁：古风

忆初见子时，走地发緌緌。既交于翁久，渐喜行能随。翁游殁凉州，使我长心悲。所幸子也才，门户力可支。前秋我归舍，过从爱令仪。胸中饱经义，足以为人师。愧我无远略，见辄科名期。痛翁实赍志，此事奋子麾。百言亦百应，乍合岂乍离。子方究儒家，营道先德基。俯看诚屑屑，遑暇复规规。我又辞江园，旧情益逶迤。每因说举业，懊恨子懒为。流光一岁隔，静夜三更思。春寒计偕人，来述病少医。炎风送家问，子之殁日知。目瞪叫不得，若暑中肝脾。皇天信仁爱，万理无参差。是将咎人事，何至或成亏。我今非哭子，哭翁难与追。默数三十年，一错值此衰。翁兮口多直，翁兮心颇慈。贫交相呴濡，醉墨相淋漓。得子才间出，谓当必雄奇。且轻穷达分，奚用夭寿推。翁身长比鹤，壮瘦势则危。子身立如鹄，头锐犹丰颐。奈何未四十，奄作芳兰萎。嗟子葬翁后，属撰铭墓词。念我先人殁，阙状空涕洟。十年昧所乞，心诺阻于私。铭翁未有文，哭子先有诗。人间恨常甚，那不白其髭。我昨归里顷，拟酹先友卮。桐泾朱明府，阡草白露滋。北郭万孝廉，权厝凄碧涯。而翁西村西，寂寞松槚枝。两孤仅一慰，朱墓霜帆吹。浮生缄苦怀，他日终遂之。祗忧拜翁冢，肠断却缘伊。我诗不子谀，近鄙除葳蕤。尚烦母呼季，分释与孤儿。
寄汤学使先甲粤东二首·其一
作者：钱载
朝代：清
体裁：五言律诗

月夕传杯却，霜晨拜疏寻。回翔丹地再，眷注紫霄深。置傅虽承乏，崇贤岂嗣音。遥瞻闰冬色，已憩老榕阴。
寄汤学使先甲粤东二首·其二
作者：钱载
朝代：清
体裁：五言律诗

南海人知学，从容播化齐。五层楼独上，九曜石先题。所愿江梅发，他时竹杖携。白头呼粤使，绿酝问梁溪。
寄汪上舍孟鋗仲鈖
作者：钱载
朝代：清
体裁：古风

与君兄弟处，使我聪明开。孰为久此别，安能望其来。把卷忽将语，尽日不计回。年长寡辅助，境新多删裁。蹴踏九衢尘，心仪天下才。无由逐骐骥，骐骥笑驽骀。一月不一出，寒风室徘徊。青灯见古人，颜色曾何猜。山川爱玉璞，草木惊春雷。元气有必泄，岂得长胚胎。我里数君子，郑重深培栽。高松冰雪际，苍茫读书台。
寄王五
作者：钱载
朝代：清
体裁：古风

灯光岂不明帷轩，亦有尺纸百数番。每怀作书送君处，操笔辄止将何言。我游君劝子吾阻，天各冰霰衣裳单。子既不能魏人伐檀寘河干，我又不能废著积著书马迁。学非经济此安用，识一丁字长虚孱。凤皇麒麟应时出，采芑旂旐车啴啴。锦官一军略西徼，铜鼓百面收西番。蔡州雪行鹅鸭队，宣抚夜度昆崙关。儒生岂无敌忾志，许国必在韬钤娴。寂寥寂寥良自取，佔毕佔毕真徒然。梦归畴昔夜，与子梅花前。鸡声过桥巷，月落临河烟。花前有愁写不得，童子僵睡窗风旋。
寄题三世写普门品经后兼呈从父观察元昌
作者：钱载
朝代：清
体裁：古风

寒食上冢岁乙丑，访第五叔颐贞堂。出观二册普门品，忆之鼻观旃檀香。肯斋先生楷法谨，密道人印钤左方。警庵赠公行楷继，癸巳七月秋窗凉。宝兹先迹若双璧，京洛一纪行幐将。黔南随宦观察廨，佳日礼诵频怀乡。八分续写写久就，遂且手自从新装。妙法尊传有步武，不虚居士忏题详。是日翻馀诺跋尾，一负驹隙驰三霜。既遭私难走道路，安得写经为荐亡。蓬根北飘复南下，远从司寇回豫章。叔携我手自言病，子也更不游踪常。但题一语慰老眼，那复去住都相忘。初心愿了法华义，真实不诳以赞扬。小白华犹昧厥始，逡巡岂敢加评量。跋成司寇我仍负，又犯冬雪来渔阳。孝廉归里值今月，我心已逐南鸿翔。适庐眠食近安善，菩萨像供生圆光。昔闻救生写敬德，奉敕实自高欢王。又闻光明安行品，观世音在第二行。傅亮先人义公侣，肃传神异梦洗肠。只今无尽意璎珞，悯受仁者心徬徨。吾宗词翰辈出好，讲习不厌村居荒。肯斋诗吟半完圃，生晚未听声琅琅。警庵老人器我幼，先子持我陪游尝。堂前秋果摘与吃，扶我过桥穿竹桑。南楼梧桐高百尺，树下长幼罗酒浆。中议公书淑人画，日有所作盈缣缃。月明言笑及诸从，我时三尺立在旁。两房仕宦各南北，卅载门径溪烟苍。叔归独理旧山业，出入寂寞摇村艡。兴来诸从也呼醉，八分往往惊中郎。我曾请写澉湖记，万里行住随巾箱。可怜苦趣众生内，世外果有潮音洋。去年从父诗送我，拜读未答情深长。附笺践诺太覼缕，勉保身体差能强。
寄题吴学使华孙洗竹图
作者：钱载
朝代：清
体裁：古风

洗竹如洗花，方言非用水。昔闻农师云，今图无乃是。新安溪，新安山，书堂清事溪山间。秋声上下箬，岚气箖箊环。梳风已令乱叶净，濯雨更教繁枝删。伊人伊人抱经读，众说抵排如洗竹。我知生物待培材，谁解幽居工补屋。鹤书依约纪曾同，三径惟来二仲踪。他日相逢应示画，山风溪雨一从容。
寄题查郡丞礼重建龙溪宋黄文节公祠用公前集诗觞字韵
作者：钱载
朝代：清
体裁：七言律诗

宜州闻道新祠屋，万里题诗一酹觞。术者但衡生死寿，溪边犹驾雨风凉。离骚芳泽蕙兰许，小雅敬恭桑梓行。肸蚃今辰非作梦，谪居往事重回肠。
寄题简寂观前六朝松
作者：钱载
朝代：清
体裁：七言律诗

虬龙干闻数十株，种来刘道士相俱。憩根可读黄庭卷，瞻盖时巢白鹤雏。萧寺梁年都莫纪，毕宏韦偃未之图。吟成且付观前去，我亦洒然松有无。
密云
作者：钱载
朝代：清
体裁：五言律诗

廿四年来记，秋衣出塞还。城高鲍邱水，风急白檀山。抗策心犹壮，簪毫鬓已斑。朝曦迓回跸，悦豫仰天颜。
寇忠悯公祠
作者：钱载
朝代：清
体裁：七言律诗

功业汾阳只等閒，嗟公忧国鬓双斑。君恩郁郁通天带，里社青青少华山。魏野有诗传北使，竹林遗庙向人间。靖康若主澶渊策，何至蒙尘遂不还。
寇忠悯公祠
作者：钱载
朝代：清

功业汾阳只等闲，嗟公忧国鬓双斑。君恩郁郁通天带，里社青青少华山。魏野有诗传北使，竹林遗庙向人间。靖康若主澶渊策，何至蒙尘遂不还。
寇莱公
作者：钱载
朝代：清
体裁：古风

寇公枢密日，金帛受赐频。乳妪见之泣，所泣太夫人。一缣缺衾襚，母丧何大贫。岂知今有是，念往徒酸辛。寇公闻之哭，施予终其身。廿年一青帏，敝者不复新。
富平
作者：钱载
朝代：清
体裁：五言律诗

夏后荆山鼎，秦家郑国渠。迢迢溯西北，暧暧入村墟。麦缛中溪涧，梨香万密疏。华原来杜甫，值水定何如。
富春江
作者：钱载
朝代：清
体裁：古风

山嫩江逾碧，江碧山尽春。一带萦纡转，两行窈窕陈。青松顶有鹫，红树林无尘。潮上水平镜，潮来波绉鳞。远岸低曳烟，深坞静隔邻。滩声且捣楮，峰影独垂纶。若种富春田，只作富春人。
富阳
作者：钱载
朝代：清
体裁：古风

孙家墓，钱家江。计年春后梦，十八鲤鱼双。
寒夜作四首·其一
作者：钱载
朝代：清
体裁：古风

家训自颜氏，涑水有家仪。况乎有书仪，紫阳复定之。匪直理其家，大哉世所资。古云兴仁让，恒视一家为。我思乡约淳，又莫如吕氏。何以行于家，遂及其邻里。
寒夜作四首·其三
作者：钱载
朝代：清
体裁：古风

宋元明三史，皆传浦江郑。东浙第一家，悠悠嗟可敬。家范代损益，百六十八条。遂令金华宋，移家乐不遥。其里有王氏，实与郑氏伦。同居可几世，何以风常淳。
寒夜作四首·其二
作者：钱载
朝代：清
体裁：古风

我思范资政，平江置义庄。赒给其宗族，遵守于诸房。襄邑乞指挥，刻石先祠旁。贤哉二相公，修定岁以详。况如三右丞，复及五侍郎。试寻功德寺，一上岁寒堂。
寒夜作四首·其四
作者：钱载
朝代：清
体裁：古风

道同天不变，世故随虚盈。物各有其理，人各有其情。心心动与觏，而常绝私营。方员亦何定，必若规矩成。惟叹为呻吟，闻者或之惊。我思吕新吾，抱此济世诚。
寒食六韵
作者：钱载
朝代：清
体裁：五言排律

渐老惜寒食，因之怀故山。楼窗东海曲，松树北湖湾。上冢雨飘翠，通邻花放殷。峰阴斸笋去，篱脚采茶还。地是先人爱，春常好梦关。他年茧窝筑，未必即缘悭。
对雪
作者：钱载
朝代：清
体裁：七言律诗

梅花柳絮不同时，腊近春生又见之。历落每成高树恋，飘翻如解故园思。风前尊俎禁双鬓，月里山河彻四垂。开拆海红窠石畔，水仙作配赵昌知。
对雪用宋延清剪綵花韵
作者：钱载
朝代：清
体裁：五言律诗

蓟苑兹频雪，江乡旧已梅。孤怀风处遣，迥望月中开。水静疏光瞥，天虚密影回。忍寒休贳酒，远梦只相催。
对雪集陶句
作者：钱载
朝代：清
体裁：五言律诗

清谣结心曲，虚室有馀閒。翳翳经日雪，纷纷飞鸟还。一觞虽独进，千载乃相关。来径遂芜废，吾生梦幻间。
寻春同家侍读大昕三首 其一 经隆禧废寺至弘善寺憩静观堂
作者：钱载
朝代：清
体裁：七言律诗

永定门前驾蹇驴，东皋村午已春舒。芦芽欲见溪围处，奈子犹思雪压初。赋写青藤陈太守，画存白鹤禹鸿胪。西斋题句休枨触，短发胜簪且笑余。
寻春同家侍读大昕三首 其三 过金鱼池
作者：钱载
朝代：清
体裁：七言律诗

仆夫知意缓车行，归路春声接市声。几姓屋低遮柳冷，数洼冰浅抱堤横。瑶池忽恍金朝废，锦鬣从容碧浪生。馆近底须赊酒饮，奎章阁老太多情。
寻春同家侍读大昕三首 其二 登法藏寺无量诸佛传灯宝塔
作者：钱载
朝代：清
体裁：七言律诗

得偕閒侣趁閒寻，树色烟光总系心。径曲又投前代刹，塔空曾费内官金。晴开千里黄图大，春拥三霄紫极深。那不上头名字署，朝鲜生亦解登临。
寻春复同家侍读大昕三首 其一 长椿寺
作者：钱载
朝代：清
体裁：七言律诗

城西偕访乍西偏，见寺停车不为禅。金塔庄严丹阁静，水斋澹泊翠珉坚。双槐交叶多春雨，一衲安单自午烟。邻宅已无冯相国，佳山堂上几吟筵。
寻春复同家侍读大昕三首 其三 归义废寺
作者：钱载
朝代：清
体裁：七言律诗

风吹沙土未春苏，隔堞高株望转枯。宣化坊来官骑二，会同年仆佛幢孤。碑阴大段名衔在，券尾诸般像供无。笑向邻人作檀越，留诗可胜刹竿扶。
寻春复同家侍读大昕三首 其二 善果寺
作者：钱载
朝代：清
体裁：七言律诗

丁香花记唐安寺，十五年来忽重游。客面也如僧面老，春光还共佛光浮。循文𪐴点残碑误，踏影摩华古柏遒。开讲小师何复尔，赵州原说吃茶休。
寻曲江已无水江之西杏园亦莫知其处
作者：钱载
朝代：清
体裁：古风

广陵江几曲，龙华尼寺南。已过中元节，才当上巳三。学士綵舟动，教坊繁吹酣。玉楼金殿影，向晚波光涵。杏园榜下宴，曲江亭子占。金舆亦临观，玉面皆垂帘。杏花风是杏，探花使谁探。开元天宝春，骏马园头忺。女郎旧时折，为水何人谙。岸西东不见，细草还纤纤。
寻西山误投芝岩却下南麓见小石城山
作者：钱载
朝代：清
体裁：古风

乍出柳祠西，已过柳岩阴。欲观怪特处，莽苍不可寻。岂无浓梢竹，亦有茂樾林。穿篱磴悬入，仰讶云开岑。青青盖几重，囷蠢下覆森。翻翻万莲叶，斜影秋沙临。东肤西则骨，崭然此壑深。其上望潇湘，双流初合襟。披烟落蒙密，积石横嵚崟。川分实土断，造物诚何心。我未见其大，小者甫值今。少人而多石，斯语畴当钦。
寻野梅
作者：钱载
朝代：清
体裁：七言律诗

篱落微茫几树梅，不扶童子独寻来。一筇老矣松坡雪，双屐翛然石径苔。相对早春惟澹泊，无言尽日与徘徊。山空到此知茶味，香远从之谢酒杯。
寿阳驿
作者：钱载
朝代：清
体裁：七言律诗

东来三日倦山程，赵国唐军那剧争。谷号鸦儿深有谷，城名马首半无城。园花巷柳怀京辇，拔刃弦弓抚镇兵。斜日虸蚄庙西路，降香秦蜀自驱旌。
封禅颂碎金帖歌
作者：钱载
朝代：清
体裁：古风

绍兴六年季春日，四明山樵石穴开。商彝汉鼎并古剑，玉石砚各出一枚。奇光更发石匣一，褚中令书如琼瑰。迷茫封禅文一卷，宝此岂宝作赋才。山樵得之送太守，太守上之入内府。零星大半不可读，帝命侍臣联络取。斗笋接脉初无痕，学汉继周动成矩。句皆四字字二百，题曰碎金金悉数。右军书购贞观年，一字辄换一金钱。嘉名其义盖有昉，其文则压兴嗣千。保和殿敕安国集，清容斋贮嘉禾传。嗟我郡人亦何幸，凤城犹值黄花前。
将游支硎华山天平诸胜先夕系船狮子山下风雨骤作天明益横不得登岸而赋长歌
作者：钱载
朝代：清
体裁：古风

流莺呼人暮出亚字城，径飞艓子循山行。王僚墓头松影黑，篙觜啄崖栖鹳惊。中宵新叶都作枯枝声，是雨非雨乱扑篷窗棂。拥衾吹火沈沈听，溪溜正急天已明。可怜溪边五里十里不知何处好花树，推篷一片万片朱朱白白浮下桥门英。我所思兮华山天池莲叶馨，支公住处鹤亭马涧秋暑清。其南独峰模糊青，中有白云一线泉琮琤。灵岩之高何啻三百六十丈，今者不见但见苍烟横。我岂不能支竹伞，两脚紧系芒鞋轻。又岂不能坐待风雨歇，竹扛兜子舁双丁。天公无赖嬲老生，今日独雨昨日晴。今日虽雨明日晴，已送归棹村鸠鸣。
将筑万苍舍未能先语邻曲以概其乐
作者：钱载
朝代：清
体裁：七言律诗

外人相问莫相誇，丈亦安知屋上鸦。姑射本来非处子，元真何处有桃花。高天厚地常三祝，南陌东阡共一家。月出不闻山犬吠，腰机灯火织纤麻。
将至兴安
作者：钱载
朝代：清
体裁：五言律诗

冒雨短鞭行，山山蟋蟀鸣。涧流青草合，岭断白云生。廖井居多寿，严关趣一程。松枫时似昨，湿立藓皮荣。
将至柘塘二首·其一
作者：钱载
朝代：清
体裁：五言律诗

山雾滴成雨，客衣披欲绵。行行曲折内，望望青苍颠。鸡叫涧阴屋，豕游林外田。凉收稍开豁，小店旭光边。
将至柘塘二首·其二
作者：钱载
朝代：清
体裁：五言律诗

担柴复担水，楚女住山劳。岂识腰支细，宁闻髻子高。先王加礼法，后世涉风骚。生意本无饰，何如性自操。
将至济南
作者：钱载
朝代：清
体裁：五言律诗

人别绣江东，西来百里风。单椒何秀泽，落絮太溟濛。门口明湖绿，楼阴返照红。驰驱聊暂歇，褦襶莫先通。
将至衢州
作者：钱载
朝代：清
体裁：五言律诗

草坪人已返，直放下滩船。老识三叉路，重逢十月天。溪寒茶味澹，山静橘香鲜。未必无童子，棋声落照边。
将至铅山
作者：钱载
朝代：清
体裁：古风

诸城皆北列，铅山独南置。溪驶山复高，尝闻全相寺。稼轩遗旧祠，叠山集同志。空声出宵分，暗响及卧次。三更逾悲悽，一寺尽诧异。谢公起而言，是乃辛公至。枋得见君父，当雪平生事。秉烛遂作文，旦则祭于位。忠献与鄂王，举以匹忠义。此事传有无，望望感所值。霏霏雨不开，漠漠烟如寐。何处渺鹅湖，三峰郁然翠。
将踰岭还花坞失道落荒涧云兴雷作比到岭脊顾望西溪连峰明灭已在白雨中急点东来无处避衣襟淋漓亟下松林乃是普光庵后入焉雨亦止
作者：钱载
朝代：清
体裁：古风

了了指浓岚，超超越修畛。岂因绐村夫，捷径乃自窘。黑气忽覆船，涧深深且尽。疾雷破更惊，弱葛力相忍。置身幸已高，反顾错难准。一片兼葭烟，大青郁嶾嶙。远雨垂散丝，玲珑白光引。须臾点背粗，飒沓漫空紧。沾服何以当，投林剧堪哂。那知屋后人，又踏园中笋。坐久欲援琴，无由得徽轸。低檐响滴虚，树下一蚯蚓。
尊德会诗
作者：钱载
朝代：清
体裁：七言排律

五旬圣寿祝庚辰，辛巳慈宁庆七旬。万福天边长道泰，一方海上早风淳。团圞话入枌榆社，潋滟杯留芍药春。三揖三终三让礼，杖乡杖国杖朝人。句应胡吉卢张匹，题或欧韩范富频。历历魏塘多致颂，佳秋更约佩萸新。
小住
作者：钱载
朝代：清
体裁：五言律诗

墓屋暂如家，家翁萚石耶。东西与南北，鸡犬复桑麻。岁长丛丛树，春多艳艳花。无人来启齿，小雨自烧茶。
小华阳歌
作者：钱载
朝代：清

明代华亭高检讨，磬山之石为笔山。第八洞天睹彷佛，群仙门辟群峰闲。大茅最高屹南立，中茅小茅西北环。上馆洞西大茅对，中馆下馆寻松关。东西楚王涧相隔，合流洞水疑琤潺。积金峰小实磊砢，龙池晰蜴飞应还。上洞下洞极蚛蛀，七八洞透兼升攀。岂惟泉东崖若劈，深入几步穷源艰。横瓦三寸高及半，阳阴仅寸罗孱颜。最高之阴白玉片，晃朗叆叇心为闲。数传未落广济库，吴镇非我图犹悭。试摩长史左纽桧，采药便踏秋苔斑。
小华阳歌
作者：钱载
朝代：清
体裁：古风

明代华亭高检讨，磬山之石为笔山。第八洞天睹髣髴，群仙门辟群峰间。大茅最高屹南立，中茅小茅西北环。上馆洞西大茅对，中馆下馆寻松关。东西楚王涧相隔，合流洞水凝琤潺。积金峰小实磊坷，龙池蜥蜴飞应还。上洞下洞极蚛蛀，七八洞透兼升攀。岂惟泉东崖若劈，深入几步穷源艰。横亘三寸高及半，阳阴仅寸罗孱颜。最高之阴白玉片，晃朗叆叇心为閒。数传未落广济库，吴镇非我图犹悭。试摩长史左纽桧，采药便踏秋苔斑。
小南城
作者：钱载
朝代：清
体裁：七言律诗

复辟追怀夜半声，居人为指巽隅行。雨风见有高墉坏，瓜菜闻尝隙地生。桥入秀岩岩几叠，水环圆殿殿何名。向非司马前劳在，焉得呼卿不失卿。
小寒食独出安定门至一野井小憩赋诗二首·其一
作者：钱载
朝代：清
体裁：古风

罢饭忽不怿，适借同人车。告仆国北门，意亦随所如。风吹天浩浩，日照花疏疏。土城若山偃，谁与升古墟。道左一寒甃，茗饮环相于。将心下照之，水乃能观予。问何为此来，选境初无初。讵言向荒寂，而自增踌躇。
小寒食独出安定门至一野井小憩赋诗二首·其二
作者：钱载
朝代：清
体裁：古风

井面径五尺，水浮四散微。浸润三柳根，密排高十围。柳条是时绿，燕子应来飞。甚思担榼致，乡味江南稀。鹅黄漉家酝，新笋开园扉。薹心菜已糟，韭嫩蚬亦肥。舟船各上冢，何处无斜晖。惝恍复惝恍，井旁人独非。
小店
作者：钱载
朝代：清
体裁：七言律诗

小店青帘又夕阳，儿童竿木也逢场。丁丁弦响村风急，灼灼桃开水岸香。富厚易传苏季子，是非难管蔡中郎。不成买醉欣然坐，摇鼓鼕鼕自卖糖。
小庭
作者：钱载
朝代：清
体裁：五言律诗

小庭才半亩，嘉卉不多株。手赚十年久，春供三月娱。野萝缠亦剪，狂雨倒曾扶。岂但看生意，偏宜著老夫。
小庭桃树作花翁编修方纲朱编修筠曹赞善仁虎程选部晋芳姚秋曹鼐过饮翁编修有诗并及余正月以来为丁辛老屋厚石斋编次遗集奉答二首·其一
作者：钱载
朝代：清
体裁：七言律诗

忽忽春正罢客杯，家山人急讣音来。已教泪眼兼旬湿，何取花枝满院开。生理自寻还共对，韶光相借亦频催。榆钱柳絮城门外，又见清明上冢回。
小庭桃树作花翁编修方纲朱编修筠曹赞善仁虎程选部晋芳姚秋曹鼐过饮翁编修有诗并及余正月以来为丁辛老屋厚石斋编次遗集奉答二首·其二
作者：钱载
朝代：清
体裁：七言律诗

桃树出墙秋复春，春风吹老种桃身。孤灯几夜看遗稿，小县当年有俊人。痴绝尚奢千古望，落然谁了一生因。神仙官府文章伯，烂醉花阴始是真。
小桃已作花
作者：钱载
朝代：清
体裁：七言绝句

雨飘岸柳绿匆匆，日出村桃破小红。知否宣南深巷里，每尝把酒祝东风。
小泊作碧滩歌二首·其一
作者：钱载
朝代：清
体裁：七言绝句

碧滩如玉更如苔，山色歌声天影开。唱得棹郎风水便，这回去又那回来。
小泊作碧滩歌二首·其二
作者：钱载
朝代：清
体裁：七言绝句

碧滩碧滩溪尽通，溪月溪花出钓篷。嫁个溪娃溪里住，不教乘水复乘风。
小病
作者：钱载
朝代：清
体裁：五言律诗

小病曹州过，相牵到兖州。扶疏桂之树，三五月当头。把酒难思旧，论文欲散愁。明朝公事了，一为上南楼。
少司寇公出观赵文敏公书史记汲黯传册
作者：钱载
朝代：清
体裁：古风

庭虚过槐雨，帘卷生篆烟。论书复看画，古意纷来前。楷法示吴兴，欧褚相蹄筌。钞于松雪斋，谒告之明年。宋刻藏汉书，非从宋本传。欧赵录金石，此刻无闻焉。衡山补其阙，旧观何清妍。跋语自回复，虹光双璧联。昔在既望后，今还当暑天。请公作临本，宣德申长笺。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其一
作者：钱载
朝代：清
体裁：七言绝句

花事才过二月头，短筇携我上扁舟。买将燕笋随薹菜，春味今年傍故邱。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其七
作者：钱载
朝代：清
体裁：七言绝句

风顺齐言路不长，船人手里过茶汤。听伊商略明朝事，合进龙王庙口香。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其三
作者：钱载
朝代：清
体裁：七言绝句

赛社祈蚕倒好嬉，儿时最忆趁船归。连村雨似杨花落，逐队人如燕子飞。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其九
作者：钱载
朝代：清
体裁：七言绝句

樱桃花覆酒家门，春半看春倍惜春。多谢海云扶月上，照人先与照乡人。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其二
作者：钱载
朝代：清
体裁：七言绝句

吴歌半学打灰堆，春满田园笑百回。篷脚好风吹蓦直，远山一带武原来。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其五
作者：钱载
朝代：清
体裁：七言绝句

男便耕田女织机，香粳米换木棉衣。百年白叟三家住，一笑红尘九陌飞。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其八
作者：钱载
朝代：清
体裁：七言绝句

渔家螺蚬应时生，何处茅柴酒最清。背指句塍桥一曲，郑坟东角是于城。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其六
作者：钱载
朝代：清
体裁：七言绝句

树树鹅黄岸岸晴，鸭桃花外夕阳凝。等閒绿遍船头水，隔岁曾来记打冰。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其十
作者：钱载
朝代：清
体裁：七言绝句

老年情重少年情，花压簪头玉胜荆。小县东风传唱去，夜来十一首诗成。
少司寇公携汝恭从叔及载至海盐舟经半逻𡒊城抚景言情检得范石湖诗选本田园杂兴三十一首用韵分赋公得十一首从叔及载各得十首·其四
作者：钱载
朝代：清
体裁：七言绝句

乍罱河泥未出锄，桑含雀口尚如枯。两涯白屋东西问，门掩书声早纳租。
少司寇公病起招同戈吉士涛李编修中简汪孝廉孟鋗饮从叔编修汝诚孝廉汝恭侍坐分韵
作者：钱载
朝代：清
体裁：古风

秋清甫袪疟，月皎方辍霖。岂无一尊酒，乐与时彦斟。盘螯已堆紫，垄穗应量金。年丰系江国，身健纡风襟。观新杂慰藉，述往勤砭针。帘帷香掩冉，不知零露深。
尝从
作者：钱载
朝代：清
体裁：七言律诗

尝从老虎石边瞰，转入黄沙坞裹游。山杖已愁芳草路，野花还压老人头。莺声满树堪携酒，春水如天好泛舟。却向湖西望残照，荻芽一片绿前洲。
尧母陵下赋
作者：钱载
朝代：清
体裁：七言律诗

望都城内柏苍苍，北拥尧山滱绕阳。圣实三妃庸辅帝，诞惟一子肇封唐。劬劳家室怀襄水，保抱神灵上下光。秦蜀使臣今道出，拜稽祗荐井泉香。
尹儿湾
作者：钱载
朝代：清
体裁：五言律诗

野蓼疏疏雨，烟杨寂寂村。都疑催老信，半与记秋痕。酒态舒缨佩，篷声静笑言。稍前丁字水，今夜伴潺湲。
屡夕梦见故人
作者：钱载
朝代：清
体裁：七言律诗

晴拓虚窗雨掩门，梅花开落更谁言。沉冥独夜常无寤，劳动诸君数见存。何厌一尘生倦枕，不辞千里熟荒村。小童唤呓灯飘烬，凄断来魂倏去魂。
山东秋
作者：钱载
朝代：清
体裁：古风

河岸高低水深浅，村树阴阴散鸡犬。黍粱镰割堆屋齐，虫响豆叶麦生畦。筱鞭叱犊翁扶犁，儿童筠篮啖楂梨。樗茧萧茧夜织妻，晓钓鱼蟹射凫鹥。闸官坐闸附载稽，香飘酒帘闸东西。客言常年被淫潦，闸背船过河失道。土扉霾烟上萍藻，饥走他乡率携抱。况复焚柴千里槁，安得今兹来家保。圣调玉烛岁有秋，加天之仁覆九州。赈蠲屡顾东民筹，亦惟刍牧分乃猷，因风为告诸藩侯。
山中元夕
作者：钱载
朝代：清
体裁：七言律诗

凤城灯事乐无边，车马南城趁少年。回数风光犹健在，得归田里此欢然。湖滨翠黛如相笑，海上银轮第一圆。长记螭坳簪珥日，殿头几度侍琼筵。
山中元日
作者：钱载
朝代：清
体裁：七言律诗

梅花农舍即吾庐，人事鸡鸣各有初。天上朝正心总系，海滨开岁发还梳。先茔山势云连合，神道松林雪密疏。逢着新衣笑相贺，定无名帖答能如。
山中除夕
作者：钱载
朝代：清
体裁：七言律诗

杖乡杖国欠飞腾，八十明朝楖栗铿。山拥东西钱氏舍，湖收南北郁家塍。仆酣与劝椒花盏，僮戏看烧蜡凤灯。离郡扁舟何太久，祀先都付子孙曾。
山庄书房入直
作者：钱载
朝代：清
体裁：七言律诗

丽正门趋晓霭苍，高斋别院进西墙。宣于便殿垂询悉，奉以閒身聚学常。家法万端勤且俭，文心三古汉还唐。庭柯叶茂先朝植，山鹿鸣初孟月凉。
山斋二首·其一
作者：钱载
朝代：清
体裁：七言律诗

塞雨时逢半日晴，月宵曾放十分明。车箱入水河深浅，屐齿冲泥路直横。墙上蝶衣今午出，天边山黛此窗生。杂花细琐红黄紫，太向癯颜点缀成。
山斋二首·其二
作者：钱载
朝代：清
体裁：七言律诗

宛宛山庄右干山，滦河口送叠而环。市廛西聚皆形胜，龙虎东连不等閒。半宅坡高开口麓，双扉巷小转沙湾。远游旧记兴州北，近侍今依豹尾班。
山驿
作者：钱载
朝代：清
体裁：七言律诗

山驿东风暖复寒，使旌二月出长安。萧萧金锁关南返，艳艳丁香树子看。身被恩光行更远，老知春事得尤难。七旬万寿敷天庆，岩谷幽姿总笑欢。
岐山
作者：钱载
朝代：清
体裁：五言律诗

南有周原广，岐山是北山。吁嗟迁洛后，丰镐赐秦还。鸣鸟家诚瑞，戡黎岁亦艰。如何斜谷口，空对落星湾。
岳州
作者：钱载
朝代：清
体裁：七言律诗

系马垂杨缓去程，登楼落日散遥情。南浮衡岳三秋色，西下岷江万里声。谁信风帆能利涉，祗归天意定阴晴。洞庭未足穷吾目，抚手阑干独立成。
岳顶夜起
作者：钱载
朝代：清
体裁：古风

清清天半气，夜清气更清。床下有万壑，屋上惟空声。出看云而云，铁瓦露滴惊。滚滚照烛断，霏霏穿窗行。仰胆如浸月，漾漾含微明。此时岳麓村，人家鸡未鸣。
岸岸
作者：钱载
朝代：清
体裁：五言律诗

岸岸橘枝攀，村村柏叶殷。衢州人自好，秀水我应还。清气天临地，远情江送山。船窗一无事，目极不知閒。
峭寒
作者：钱载
朝代：清
体裁：五言绝句

峭寒山寂寂，薄日天阴阴。人家炊烟起，散入青松林。
崙溪
作者：钱载
朝代：清
体裁：五言律诗

归路轻千里，愁心过百滩。仲长元占乐，鲍照未云难。雨止碧山湿，村深红树寒。船家为酤酒，我又醉无端。
嶅阳
作者：钱载
朝代：清
体裁：五言律诗

云断峰孤立，天阴客早休。枣林疏未叶，茅店冷如秋。四十泉难记，迢遥梦与流。那知今夜雨，全不为花愁。
左都御史金先生挽词二首·其一
作者：钱载
朝代：清
体裁：五言律诗

赘婿来同郡，论交倚至情。师于眭侍御，晚列小门生。际圣儒风古，超尘道骨清。诗篇黄鲁直，著处见摅诚。
左都御史金先生挽词二首·其二
作者：钱载
朝代：清
体裁：五言律诗

晓雪春才转，西斋化已俄。前身诚有自，后死乃如何。箧在寻观迹，庭空伫抚柯。两行知己泪，不及蒋生多。
席帽
作者：钱载
朝代：清
体裁：五言律诗

麦秆仪容简，村姑制作新。圆随荷叶大，密较笋皮匀。也窃栖山号，能障踏省尘。商家林里物，取用及行人。
平定
作者：钱载
朝代：清
体裁：五言律诗

州在万山中，承天寨独雄。题名有韩子，记室从裴公。谁以悬泉品，非因妒女工。南天门晓出，料峭奈东风。
平定两金川诗十二章
作者：钱载
朝代：清
体裁：四言诗

川之土司，桃关以外。度竹索桥，水纡山大。趱拉促浸，遗种之两。十数年来，反覆惚慌。己巳非遥，首戴皇仁。而何辜恩，仇杀其邻。我之土司，种欲安枕。矧是维州谣，恶萌已稔。然犹需之，屡迪其悛。终不可悛，辛卯乃加兵焉。（一章）乃分西路，屡攻屡前。乃改南路，碉卡屡摧坚。壬辰仲冬，既克美诺。又取布朗郭宗，僧格桑几缚。初时圣算，第征趱拉酋。毋令窜入促浸，师难中休。料而必中，索诺木匿之。党恶而抗命，乃移师殛之。（二章）西路功噶尔拉，南路当噶尔拉。西收昔岭，改涂雪风飒。简派八旗，军中奏止。绿旗飘飖，险凭崎嶬。常噶精整，允壮国威。翁古尔垄，全师以归。乃授将军，副两将军。京兵迅赴，加以吉林索伦。定西之印，爱星阿所佩。今以佩阿桂，得胜斯在。改两路重进，癸巳季冬。收复趱拉，不日从容。（三章）促浸去保县，五百里馀。重山陡仄，有两巢穴以居。勒乌围，鼠之巢，噶喇依，蚁之穴。泸河经其中，皮船曲折。春开雪纷，扬旗如云。命将军，西路心一军分。南分两路，两副将军。（四章）天声丕振，西克谷噶，南克马尼。宜喜与绒布，三路后相济。将军雄武，先克罗博瓦，得促浸门户。又克色淜普，喇穆喇穆，屡进叠钲鼓。摧其默格尔，摧其康萨尔，木工思噶旋圮。三年未竟功，一日收矣。两副将军，日旁尽收，况收逊克尔宗。后路先筹，既夹河西东。乃下压上腾，夜入勒乌围，中秋月澄。红旗至木兰，大狝龙乘。（五章）天声丕振，进克西里。先登科布曲，连夺雍中寺。围葛喇依，一穴聚蚁。自破勒围，其母姑来降，大头人来降。今断水陆，贼其日恐惶。况扫独松，况扫马邦。环攻火攻，军合不可当。贼群夜叫，出降求活。二月四日，兄弟男妇，生擒无一脱。己巳之赦，诏受尔降。至德我皇，如天好生。今尔恶盈，自底灭亡。（六章）巩我祖宗丕基，申谢于陵，至德其承。维皇帝德，维圣母福，茂绥百禄。敬哉祝釐，升于岱宗。惟福禄万年，万年其从。敬哉告成，先于阙里。惟文章万国，万国其理。宝稼登舟，颐适慈躬。德州遵陆，旋跸其同。（七章）维圣母福，维皇帝德。春风蕃殖，我官我士，我民我兵。跸路所经，仁施惬其情。由所经推未经，免租普覃。岂惟直隶，岂惟山东，远且及江南。岂惟免田租，东州县且免漕，仁如天焘。（八章）郊台良乡，皇帝亲劳将士。得胜纛云翔，如庚辰礼。乃升御幄，上将肃前。礼行抱见，家法所永传。凯歌大鸣，羽骑铿鍧。圣人所自作，天地中声。赐御马以扈，上将介胄。入朝更吉衣，龙绘藻绣。献俘庙社，系组阙下，旗旄鱼雅。皇威正阳，斗魁文昌，曜灵天光。（九章）维皇帝德，维圣母福。崇上徽称，万年进祝。进祝万年，金书玉镌。惟宁维豫，至爱拜虔。万国之咸，上及太清。五福之康，以介寿宁。利建侯行师，易占既有誉。以悦以怡，以奉慈豫。（十章）皇帝大圣，龙德中正。馨于天祖，万方以是抚。是两金川功，仁涵义秉，其动也静。静以俟之，谦以受之，惟神算其有之。保我川民，师行川境。先后免田租，惟苍黎是省。鸿文三碑，圣武懿铄。美诺勒围噶喇依，旌功瘅恶。乃诏雅州驻防，重镇分防，永靖川疆。（十一章）皇心劳矣，武功高矣。紫阁图形，锡赞褒矣。文德之光，至于日出。何以报答，皇心宥密。官职其官，士职其士，民职其民，兵职其兵。以各安其生。咸曰：寿人丰岁，子孙万世，报答皇帝。（十二章）
平遥
作者：钱载
朝代：清
体裁：七言律诗

搔首青天散晚愁，麓台山迥未之游。铿鍧北伐论周雅，偃蹇西河得魏侯。冯翊诗难别零雨，枋头书不改阳秋。鞭梢尽日成无事，苔藓空墙迹漫留。
平阳
作者：钱载
朝代：清
体裁：七言律诗

马头今日是清明，蝴蝶团飞早向城。稽古帝尧勋独至，惟天为大又何名。藐姑未必神人住，苍颉翻愁鸟迹生。迁史纷然如卫霍，那无娘子一军行。
平靖关晓发
作者：钱载
朝代：清
体裁：古风

残月照宿翳，暗泉响修岑。石苍湿还绉，树黑凉欲沈。古者用兵地，悄然于役心。九塞天下险，冥阨势夐临。关后昨百里，井眢出自阴。关阳仍四阻，坪广差延襟。奔渠何㶁㶁，嘶马方骎骎。桥坏落稻畦，径回越烟浔。
并洞庭东岸行
作者：钱载
朝代：清
体裁：古风

群山趋暂顿，脉已落湖腹。浸所未及吞，岸亦颇如谷。实则湖之馀，非能自盈缩。朝烟荒汊间，有堤接两麓。我思万壑潴，车马失其陆。终更厌风波，去舟常必速。洞庭繄何心，阅世任相逐。引领见青冈，依云且餐宿。
幻居庵观明人分写大方广佛华严经
作者：钱载
朝代：清
体裁：古风

城东法宝乞不得，五年两度来翻何。清池忍照素冠影，微生且受空王诃。龙宫三本此其一，我非龙树奚摩挲。清凉山无六月暑，披云吞海遑之他。八十二家明万历，人各一卷工磔波。陈燕子丁僧义道，妙出一手誇妹哥。庄俨续补幸完善，宝阁不守归于禾。中峰堂前永持诵，比诸孟頫皈依多。荐亡获算岂功德，触彼苦语潜滂沱。鲜丹悔不十指刺，正文十万淋漓拖。翻经之躯亦人子，永明破宅空峨峨。呜呼德秀暨安国，为母发愿良非魔。座中岂无慧斐癖，结习文字烦逶迤。谩论佛语菩萨语，猪肉河阳败则那。净瓶供养香菡萏，新楼盖覆阴桫椤。海盐已散金粟藏，莫令小劫随恒河。
幽花
作者：钱载
朝代：清
体裁：五言绝句

有美不期春，有香奚事色。澹澹以时荣，尤宜供服食。
广信舟中晓起
作者：钱载
朝代：清
体裁：五言律诗

霁色推篷远，芙蓉照好颜。水归彭蠡水，山似浙江山。寒欲催秋尽，乡真数日还。何如陆鸿渐，采摘翠微间。
广济寺铁树
作者：钱载
朝代：清
体裁：五言律诗

风鸣古殿西，根立御碑题。铁色高柯直，秋阴大叶低。文章遭际幸，冰雪岁年凄。欲辨桐桤似，真难尔雅稽。
庐州城外白莲
作者：钱载
朝代：清
体裁：古风

金斗驿东别，晓烟施水昏。鞭丝湿秋气，已转南城根。白花露方泫，翠叶风多翻。脉脉冷无际，迢迢愁不言。堤柳一相拂，若笑何婵媛。得非兰芝女，化此寂寞魂。皎洁夺波色，稀疏出沙痕。伊人不可亵，槛外香浮墩。
庐江怨
作者：钱载
朝代：清
体裁：七言律诗

何以生人有至艰，生人泪落在人间。竹竿鱼尾男儿易，青镜红罗女子难。君尔尚犹蒙见录，妾然终竟绝来还。伤心念母劳家里，字字皇天听亦潸。
应山道中二首·其一
作者：钱载
朝代：清
体裁：七言律诗

橡树沈沈压岭苍，槿花红紫瓠花黄。穿来村落频疏雨，听尽泉流又曲塘。口号漫教吴体数，心期行为楚风长。不知云泽开何处，一路看山入永阳。
应山道中二首·其二
作者：钱载
朝代：清
体裁：七言律诗

远近峰如叠浪生，大都青到德安城。可怜郝甑兼陪尾，正好秋凉及晚晴。酒畔宋家桥客住，灯前郧子国鸡鸣。垂鞭漫作今宵梦，揽取天文翼轸清。
应山道中二首闻祝哲举浙榜走笔奉简其尊甫舍人四首·其一
作者：钱载
朝代：清
体裁：七言律诗

八上君虽得意迟，外甥偕试外孙随。秋高正忆驹千里，月满俄传萼一枝。计日北装行霁目，连年南信奉轩眉。黄花未老犹堪插，一引何妨尽百卮。
度三道梁至喀喇河屯
作者：钱载
朝代：清
体裁：古风

微雨涤残暑，新秋加晚凉。红栏缘栈曲，碧涧泻山长。荞麦花尽雪，枫林叶末霜。时复见村叟，了不知毡乡。地形沃且衍，峰色秀以苍。千家完邑聚，万帐卫宫墙。川巨收众壑，陂高接远冈。来朝留翠辇，揽胜吟清光。
度熊罴岭
作者：钱载
朝代：清
体裁：古风

连山不可截，造坂螺旋高。山趾深屏摺，山腰细栈牢。下斯坠坑堑，上乃攀猿猱。当关讵徒险，踰隘应已鏖。登岭莽回顾，峰沓驶秋涛。迎官跽甲卒，枪拥亦带刀。太平邮置安，荫树休尔曹。过岭若眢井，路转一曲绹。漏林日翳翳，起壑风颾颾。平视山四围，憬然虎豹韬。
度鸡头关连日历旧阁道处得诗五首·其一
作者：钱载
朝代：清
体裁：古风

鸡帻可云险，蜀行盖未经。盘盘磴道仄，高高山骨青。箕山偪幽阻，褒谷插深冥。浸根一线水，声响莫得听。奈何石门寒，邈然欧阳铭。无路以成路，盘下尤伶俜。昨来春已夏，无一花忪惺。今过夏已仲，寒气如霜零。蹒跚咎我老，是用烦舆丁。遑问丙穴鱼，及麓心神宁。
度鸡头关连日历旧阁道处得诗五首·其三
作者：钱载
朝代：清
体裁：古风

樊桥何侹侹，寒溪亦深深。孤云与两角，闻犹祀淮阴。燕子崖可巢，鸣玉出清音。树石互荒秀，从兹忘古今。乃上虎头关，诘曲褒水喑。苍嵓叠高危，夏绿蒙幽森。泉悬峰四塞，上天桥迥临。武曲遥见屋，火烧碥椮椮。碧绡明縠纹，石梯倚翠岑。上梯壑漏日，下梯泉盈襟。焦岩岸复岸，树石谐翘心。方稀辄已过，愈胜遑重寻。道于右峰下，左峰偪欲侵。前后峰屡转，水声接风林。
度鸡头关连日历旧阁道处得诗五首·其二
作者：钱载
朝代：清
体裁：古风

架梁凿石迹，目炫方方看。今者土石碥，不如古所难。奔涛逆我来，万古响水滩。盘龙坞既出，石龙湾已阑。依然堡子铺，山迥人家安。片片石无根，飞石崖巑岏。稍前观音碥，不作阎王观。黑龙江声壮，四塞峰青攒。架云可半里，云翠堆琅玕。青桥且逍遥，吾岂忘朝餐。峰身树丛绿，树顶石太寒。延江偶山脚，险越苦屡干。凿之凹乃跨，下上如马鞍。马道驿西有，盖皆云栈端。
度鸡头关连日历旧阁道处得诗五首·其五
作者：钱载
朝代：清
体裁：古风

连云武关半，已别腊鱼潭。武关既疏旷，午景亦未炎。逆流缘峭岸，曲水抱重岚。迭过马鞍桥，树石前逾忺。青龙寺躞蹀，青羊桥䟃𧽼。逼入无路处，大山溪尽探。去时揽未了，归来趣稍谙。鸡头关以北，画眉关以南。褒中栈之胜，树石泉峰兼。其上褒谷顿，又上斜谷觇。南口达北口，连连云步参。褒斜行未遍，聊以最胜拈。
度鸡头关连日历旧阁道处得诗五首·其四
作者：钱载
朝代：清
体裁：古风

武休关下水，西北仇池通。褒水太白来，入与栈始终。武关水合之，曲出石泉东。斜谷水自北，亦流于褒中。诸山黄草山，栈左青丛丛。连高复夹深，岸峭凭于谼。万树覆其上，窈然清气充。草树有杂香，画眉声则同。冷水又寒溪，会褒南沨沨。奈何将出汉，沟黑箕山童。
度黄牯岭
作者：钱载
朝代：清
体裁：古风

大黄牯尻，高不服犁。小黄牯头，低不饮溪。我行直跨黄牯背，千山万山见粤西。
座主佟公挽词四首·其一
作者：钱载
朝代：清
体裁：五言律诗

素业元勋裔，清风外戚门。身犹依禁籞，岁屡从边垣。古句陶韦效，真书赵董论。斜晖方下直，独树自开轩。
座主佟公挽词四首·其三
作者：钱载
朝代：清
体裁：五言律诗

讲幄承皇子，词林式众仙。帝巡河海日，臣扈雨旸天。伏枕医来亟，乘舟命返遄。葵心终报国，属纩尚缠绵。
座主佟公挽词四首·其二
作者：钱载
朝代：清
体裁：五言律诗

简在先皇早，恩沾圣主多。寅清咨典礼，喜起拜赓歌。经笥壁奎朗，公门桃李罗。岂惟熊孝感，盛事欲兼过。
座主佟公挽词四首·其四
作者：钱载
朝代：清
体裁：五言律诗

都统蒙加秩，朱棺许入城。赐金资大事，权厝傍先茔。寿母难悲苦，孤儿未长成。感恩求所慰，号恸彻门生。
座主孙文定公挽词二首·其一
作者：钱载
朝代：清
体裁：五言律诗

极谏先皇纳，平生主上知。早删三传例，真作六堂师。燕楚旬宣历，公忠出入为。岂徒宽酒禁，冤狱赖频治。
座主孙文定公挽词二首·其二
作者：钱载
朝代：清
体裁：五言律诗

再召书房直，霜须政府参。禁中纡马勒，殿上积经函。废寝名如累，刊碑典既覃。复河应格议，疾笃尚詀諵。
座主陈文勤公挽词二首·其一
作者：钱载
朝代：清
体裁：五言律诗

礼遇主恩溢，荣归乡景虚。庶几文正志，所得紫阳书。平格三朝暨，柔嘉一老馀。常瞻式言行，已愿后皆如。
座主陈文勤公挽词二首·其二
作者：钱载
朝代：清
体裁：五言律诗

汤陆兴吾道，流风重本朝。差池非草木，对问孰渔樵。冢起环山色，碑刊直海潮。愧于他日拜，敬以寸心要。
庭菊盛开诸君过饮有赋因写墨花卷请各书之题后二首·其一
作者：钱载
朝代：清
体裁：七言律诗

邻园有菊发春苗，乞取亲栽百本饶。讵藉竹扶将线扎，自禁苔卧任风摇。逸情远性流尘辟，老树空庭眼界超。几夜微霜争放瓣，也知催我酒人招。
庭菊盛开诸君过饮有赋因写墨花卷请各书之题后二首·其二
作者：钱载
朝代：清
体裁：七言律诗

坊巷非遥去复来，笑颜已赚对花开。津门纵少今年蟹，菜市能赊腊月醅。便趣写生翻旧稿，全凭咏物斗新裁。从容赢得同朝谊，小卷留看记此回。
康里文忠公书柳集梓人传墨迹
作者：钱载
朝代：清
体裁：古风

日书三万字，可夺魏公席。此卷法大令，遒媚不惟迹。杨潜今则亡，佐艺先百役。往复读方终，明灯坐遥夕。
延真院杨宣慰家梳妆楼
作者：钱载
朝代：清
体裁：五言律诗

澉浦城何小，延真观已空。松飘三角髻，磬定十楼风。杂剧元人擅，新塘海舶通。藓坛荒且寂，祗益晚濛濛。
廿五日五学使三饮同直诸公荷池北岸再用韵二首·其一
作者：钱载
朝代：清
体裁：五言律诗

近数阴晴日，欢忘大小年。真成五侯饫，奚翅一金捐。蟋蟀栏孤凭，鸬鹚杓缓传。相观立如玉，岂谓色犹贤。
廿五日五学使三饮同直诸公荷池北岸再用韵二首·其二
作者：钱载
朝代：清
体裁：五言律诗

侍幄如朱蔡，怀芬有岁年。荷风非梦续，柳雨信尘捐。苑外仙招及，城中夜话传。未能常酩酊，祗辨圣于贤。
开闸
作者：钱载
朝代：清
体裁：五言律诗

樯灯自相引，闸吏亦何求。节水回南漕，愁风上北舟。鱼虾前路卖，梨柿遍村收。李海务边好，孤吟十日留。
弋阳歌
作者：钱载
朝代：清
体裁：古风

人家弋江北，县小城生烟。若复问葛阳，犹当说孙权。龟峰又连峰，苍紫不可数。窈窕曳秋云，崚嶒濯秋露。回风午送凉，骤雨晚生暖。鸟下弋阳溪，人来弋阳馆。辛苦弋阳人，宝祐在丙辰。
引藤书屋对菊分赋效左太冲
作者：钱载
朝代：清
体裁：古风

返照明屋櫋，络架稀藤阴。石台寒有色，瓦缶列成林。招携及孤筇，谈言罢素琴。药栏于以静，阶藓苍然深。苦苑亦可设，玉卮行复斟。所期廊庙具，不负岩壑心。亭亭修筠交，谡谡长松临。岁华但如此，君子惟德馨。
弘仁寺同博尔济特中允博明
作者：钱载
朝代：清
体裁：五言律诗

太液池西叩，如来佛共瞻。优填形慕恋，忉利付端严。碧柳回飙响，斜阳白塔尖。入云楼十二，香气拥层檐。
张妪三首·其一
作者：钱载
朝代：清
体裁：五言律诗

方妪侍先妣，所生于世辞。伤心一棺侧，抱我六龄时。弟妹连年殁，归休独向悲。苍天俾难老，子女乃无遗。
张妪三首·其三
作者：钱载
朝代：清
体裁：五言律诗

衰年七十八，妪长旧人存。竹杖扶教缓，绵衣着使温。惯劳身故健，多泪眼先昏。见日如追昔，心伤愧更烦。
张妪三首·其二
作者：钱载
朝代：清
体裁：五言律诗

汲井晨扛共，关门夜橛同。父游儿塾外，母代婢厨东。家已珠兼桂，天几雨又风。回溪堂上教，应向记先公。
张少詹曾敞将归桐城赋长歌致酒双坛属画兰竹即题以答送
作者：钱载
朝代：清
体裁：七言律诗

师门先达又同官，官罢庐居岁几阑。国庆跄跄来甚暂，春熙碌碌别尤难。缺于治具翻相饷，速为成图且奉观。早晚咨才应荐起，龙眠山好好加餐。
张明经燕昌赠巢孝廉端明先生鸣盛所制匏尊而作歌
作者：钱载
朝代：清
体裁：古风

匏尊联句岁及壮，小方壶里桐花阴。故人半入黄壤夜，对此翻惊白发心。感君惜是巢公制，我钱与巢交以世。先侍御状公所为，年家子实深相契。江园何处江天长，葫芦谁种笆篱荒。少时欲访迷村路，今者来思在帝乡。明经不独匏尊惜，同里先贤诸墨迹。俱收吾箧真文献，奚取他家烂金石。匏尊本双一自留，我方不作酒器讴。鼎鼎百年都铸错，那胜残醉迥含愁。
张烈文侯墓
作者：钱载
朝代：清
体裁：五言律诗

当年谁爱将，骨亦岳家西。战鼓中原急，秋山落照低。曾无枢府鞫，竟有手书赍。庙记碑堪读，沾裳草露凄。
张给谏馨编修坦邀同诸君郊游
作者：钱载
朝代：清
体裁：七言律诗

蔟将车马出南城，浅潦高塍唤步行。村色岁丰多喜乐，人家秋晚少经营。堆盘近采新蔬嫩，铺席频依密树清。薄醉皆言今日好，赖君兴发弟随兄。
张舍人埙为琼花说二篇倩薛䲖写琼花缀玉药于后来索诗
作者：钱载
朝代：清
体裁：七言律诗

别修花史费工夫，杀粉凭教没骨图。后土祠中元不赝，唐昌观里漫相诬。祗愁赤玉为琼尔，曾记秋庄属句无。閒却经春好心手，批红判白又逢吾。
弥牟镇观八阵图
作者：钱载
朝代：清
体裁：五言排律

八物阴阳错，重生造化周。易家藏变互，兵法借权筹。方位图书肇，储胥伍两脩。懵于忠武托，震若鬼神侔。白帝城荒垒，棋盘市僻陬。维公遗故迹，其一在弥牟。峙土排魁整，成行聚砾稠。东西皆八八，缺没半悠悠。阵结三军示，仪分六子俦。风雷随步伐，奇正协刚柔。万里神乎卦，孤心帝者刘。非惟愚彼敌，是用善吾谋。逖听纡云栈，先声叱木牛。中原天必复，危急岁何秋。庙外弓赢亩，林阳岸偪沟。于夔揣方阵，此地属当头。韬略馀形迹，儿童少践蹂。四门兼二首，百计亦千愁。入蜀凄凉汉，临江肸蚃侯。常山蛇势比，上智任相求。
归兴
作者：钱载
朝代：清
体裁：七言律诗

睡时不肯老如何，冲晓张帆兴且多。靳口村声连雨隐，郓州山翠拂窗过。大樗漫托庄生社，春梦休烦学士婆。后闸已开前闸放，吴歈一曲近乡歌。
归宗寺晓起寻佛印苏公怪石供语刻石
作者：钱载
朝代：清
体裁：古风

已在庐山宿，不作庐山梦。五更鸣村鸡，独起出云洞。苏公得怪石，尝作佛印供。与饼浴江儿，自笑易无用。佛印刻其语，苔封谅在兹。蒙茏松篁间，回问拭眼师。儒耶君子儒，过泥者其谁。白云复白云，何处纳须弥。
归舟述六首·其一
作者：钱载
朝代：清
体裁：古风

辞京溯洪波，已过清源驿。怀兹七年忧，历旬未殚悉。长风吹我帆，努力戒朝夕。明月入我帷，申痛见胸膈。父丧百日馀，奈何去为客。淹留复淹留，而不安窀穸。
归舟述六首·其三
作者：钱载
朝代：清
体裁：古风

亭亭澉上山，窈窈先茔左。从初葬母时，父曰生圹可。形家议于后，心窃恐未安。忍因夭子惑，值岁贫更难。麻衣苟行役，忡愓魂梦煎。踰时而不克，吁我幽独天。京游亦何倖，宛转不得旋。众中实强笑，腼面馀七年。
归舟述六首·其二
作者：钱载
朝代：清
体裁：古风

生身非骐骥，讵志千里行。尝一赴王都，遄归守柴荆。慈鸟哺有竟，遗子悲空萦。家室莫由建，勉旃学代耕。居拥废簏书，食谋盈盎粟。严霜被川原，林叶漫相促。人事苦不齐，天心亦难量。遂遘椿寿摧，儿饥以去乡。
归舟述六首·其五
作者：钱载
朝代：清
体裁：古风

归归祗益悲，顾影失怙恃。松楸待经营，触绪缺生理。柴荆尚东城，有妹亦有弟。丈夫志四方，谅不为妻子。园风竹萧萧，庭桂坼露蕊。扫我西斋尘，开镜照癯毁。问君别亲来，能无夙夜耻。
归舟述六首·其六
作者：钱载
朝代：清
体裁：古风

青阳滋万族，各奋为雄英。白藏已戒涂，幸不与岁更。迟暮谬通籍，寂寞无远情。愿因负土后，守墓毕此生。但虞忝叨窃，弗一摅中诚。煌煌圣垂训，乃疚在幽明。舟师傥告余，进退宜何程。
归舟述六首·其四
作者：钱载
朝代：清
体裁：古风

客帐射朝光，起坐一凛思。宵眠灭灯焰，解带或黯悲。岂敢告他人，所怜素带知。带行断不续，我归当何时。皇天大仁恕，赦过得及兹。吉祐我府君，宁必非前期。寂寂对船窗，敢嫌篙楫迟。
归舟述四首·其一
作者：钱载
朝代：清
体裁：古风

际圣拔于众，被恩休以老。微躯曷堪胜，迅晷徒自保。帝德大日新，化成隆久道。晚达受鉴知，阳春备小草。报答宁有待，科名虽不早。今犹叨雨露，未即就枯槁。
归舟述四首·其三
作者：钱载
朝代：清
体裁：古风

依依不可释，切切何能摅。夏病秋发舟，水逆风鸣渠。枣熟山东晚，枫落淮南初。回瞻北州郡，一一远以疏。毛羽且知报，须眉羞弗如。禁门辟五更，冬雪徒冠裾。
归舟述四首·其二
作者：钱载
朝代：清
体裁：古风

徒叨主上恩，实阙进退思。七闰十九岁，一日十二时。岂无一刻心，岂无一事知。迂疏偃仰谢，薄弱蹉跎随。古贤伤不遇，遇矣今何辞。不能由自弃，自弃难有为。
归舟述四首·其四
作者：钱载
朝代：清
体裁：古风

来年翠华巡，江国方六度。三月嘉禾临，十日圣因驻。愿如滮湖水，复似苏堤树。碧澜承御舟，金缕翘辇路。臣身及萧衰，臣心比童孺。切切重依依，仰圣感深遇。
录旧二首 其一 王贞女行
作者：钱载
朝代：清
体裁：古风

湛湛吴江水，有鸟名鸳鸯。君家与妾家，隔水遥相望。十五以许君，妾即罹亲丧。悠悠经二闰，于飞时正当。媒氏命再通，吉日复辰良。理我玳瑁簪，缀我明月珰。虚窗对朝日，自作嫁衣裳。何为宵梦恶，君耗来踉跄。委我玳瑁簪，捐我明月珰。虚窗对斜日，忍顾嫁衣裳。髽髻归君门，泪血上君堂。抚棺棺不开，白日天茫茫。强起奉公姥，独侍不成行。入室披君帷，披帷坐君床。许君是君妇，君妇为君孀。雄者殒朝露，雌者守夕霜。江流无时绝，孤鸟永悲伤。
录旧二首 其二 挽词为朱大孝廉沛然室张孺人作
作者：钱载
朝代：清
体裁：古风

贫士妇难为，矧其无所生。往岁在乙巳，始我交朱兄。既聘兄妇弟，同馆稽称甥。我时年十八，越人盟复盟。襟鬲披在座，一饮十日轰。安知兄妇健，巧炊力经营。兄先桐乡居，后僦滮湖浜。亲丧久不葬，忽忽忧患撄。寒闺共蔬食，反服千悲萦。己酉举于乡，北上旋南征。孺人顾而笑，君面宁公卿。孱焉理家具，我桑君且耕。倒箧为置妾，冀育儿与婴。辛亥遘心疾，延及今春正。巫言阴阳术，屋舍宜改更。岁不利主妇，首夏悔必萌。中园霜已降，手犹摘黄橙。孟冬我方婚，勿药询体轻。至日我在卧，伻来乞铭旌。急走唁朱兄，始塞终岂亨。房遗钗与裙，尘积布与荆。鬼如无饥寒，微泪乾双睛。
录春杪作
作者：钱载
朝代：清
体裁：七言律诗

何苦文通说黯然，此情相别漫相联。花都落瓣宁非树，水不回流本是川。杨柳绵飞赤栏外，酴醾雪捲画帘前。少年最解春风惜，一倍难胜况老年。
徐太守良寓居法源寺西院五年昨扶病南归今晨入寺海棠已谢复至其处感赋
作者：钱载
朝代：清
体裁：七言律诗

岁岁看花愁不寤，时时访友病今归。安驱大路风鸣驿，久住空房日隐扉。素发丹颜终再见，江干海角孰相依。红棠满地难轻蹋，老鹤投林只自飞。
徐州六首·其一
作者：钱载
朝代：清
体裁：五言绝句

荆山铸姑舍，泗水沉惟宝。欲令魅魅愁，尽出置京镐。
徐州六首·其三
作者：钱载
朝代：清
体裁：五言绝句

闻之上元夕，曾有太乙精。校书天禄阁，在昔刘更生。
徐州六首·其二
作者：钱载
朝代：清
体裁：五言绝句

彭城自山翠，夕阳如水流。亭长守四方，惟知猛士求。
徐州六首·其五
作者：钱载
朝代：清
体裁：五言绝句

烛天宝剑知，盗发亚父冢。龚生非吾从，老父乃不恐。
徐州六首·其六
作者：钱载
朝代：清
体裁：五言绝句

细马提壶劝，山园游复游。还将一枝笛，吹月坐黄楼。
徐州六首·其四
作者：钱载
朝代：清
体裁：五言绝句

堤柳复堤柳，华裾歌舞筵。能无白太傅，亦有杜樊川。
徐秀才汪上舍同舟小饮沿苏堤看桃花过净慈寺复憩花港六首·其一
作者：钱载
朝代：清
体裁：七言绝句

土步鱼香玉手羹，浪头蕴碧活船行。今朝直倚东风势，恼得无情亦有情。
徐秀才汪上舍同舟小饮沿苏堤看桃花过净慈寺复憩花港六首·其三
作者：钱载
朝代：清
体裁：七言绝句

桥边朝雨一番乾，楼上春山一阵寒。未害缘情多绮靡，玉溪诗作郑声看。
徐秀才汪上舍同舟小饮沿苏堤看桃花过净慈寺复憩花港六首·其二
作者：钱载
朝代：清
体裁：七言绝句

手撑青幔一边霞，照两三枝酒上斜。各有鬓眉梳扫得，谁言季女不宜家。
徐秀才汪上舍同舟小饮沿苏堤看桃花过净慈寺复憩花港六首·其五
作者：钱载
朝代：清
体裁：七言绝句

踏青踏青菜已挑，山南冷未叫黄袍。永明不管门前水，却听钟声刺一篙。
徐秀才汪上舍同舟小饮沿苏堤看桃花过净慈寺复憩花港六首·其六
作者：钱载
朝代：清
体裁：七言绝句

水榭人归藓欲封，知鱼知我且从容。夕阳苦觉非前度，忒杀薰须炙萼浓。
徐秀才汪上舍同舟小饮沿苏堤看桃花过净慈寺复憩花港六首·其四
作者：钱载
朝代：清
体裁：七言绝句

冥冥不止外堤红，日照西陵马步通。假使桃花也苏姓，属他小小属髯公。
徐道士导游紫云洞
作者：钱载
朝代：清
体裁：古风

才下云梯旋竹坞，密阴高转飞青扈。涧声我语道士语，竹里磴尽松落鼠，松风半天开紫府。小儿三珠戏可逢，碍者是壁通者空，水火相勃寒鸿濛。我其先入道士从，此中数百人足容。穴穿山顶不涩嗌，一柱蹲虬支藓额。触柱将崩震虩虩，壁书漏痕兆龟坼，无角有足缘蜥蜴。非烟细绕佛像光，荫于真际火宅凉，今者不见见夕阳。我思赤城与括苍，道士告曾踏石梁。瀑布飞流以界道，声来耳边我惊倒，抚掌殷雷发枯槁。亦独何为被渠恼，泰山蚁垤游即好。此中读书云四围，默坐玉池自生肥，道士道士情庶几。开门春风蝴蝶飞，只愁化作仙翁衣。
得与朱明府沛然相见南昌题其小影即以志别二首·其二
作者：钱载
朝代：清
体裁：七言律诗

图传竹石忆庚申，负诺徵题日月奔。吾眼已枯难一拭，此灰未死得重温。晚花菊圃栽尝遍，新水滮湖钓不浑。去去只须归去好，石边瘦竹结深根。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其七
作者：钱载
朝代：清
体裁：七言绝句

十八年才京国同，既归复至雪飘风。济南四照楼前水，大段梳头吃饭工。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其三
作者：钱载
朝代：清
体裁：七言绝句

丧归无恙赖神明，河水东侵八闸行。邸舍家门心孔棘，寒风竟泊秀州城。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其九
作者：钱载
朝代：清
体裁：七言绝句

安问铜簪伴木梳，一巾盥嗽十年馀。北行隔岁书陈几，归日依然未徙书。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二
作者：钱载
朝代：清
体裁：七言绝句

一世惊为死别分，六时心断那相闻。来生便复生同室，已是何人不是君。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十
作者：钱载
朝代：清
体裁：七言绝句

病急焉知沸药炉，太平关夜禁烟孤。家山不梦浑如梦，梦破君今梦定无。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十一
作者：钱载
朝代：清
体裁：七言绝句

起坐三番切与箴，归来蜀道病旋深。书房向后言毋戆，寸晷犹关事国心。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十七
作者：钱载
朝代：清
体裁：七言绝句

近西作舍白云扉，登垄丹枫要四围。寒月于归双烛下，岂知此地是真归。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十三
作者：钱载
朝代：清
体裁：七言绝句

四照楼高泲水流，八窗飞翠碏华秋。买船南下临当别，自说看山更上楼。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十九
作者：钱载
朝代：清
体裁：七言绝句

归日相寻一短筇，便留西舍老如农。社醅若可治双耳，曲岸蹒跚过听松。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十二
作者：钱载
朝代：清
体裁：七言绝句

苑东寒食直庐晴，来看山光杏萼明。白发青裙车一辆，携孙才此出城行。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十五
作者：钱载
朝代：清
体裁：七言绝句

安桥曲曲水连乡，闻道南还辄苇杭。辛苦一蔬钱氏女，白头上冢见爷娘。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十八
作者：钱载
朝代：清
体裁：七言绝句

我北君南断续缘，流尘想见故房边。小楼月午窗棂白，不得同看竟卅年。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十六
作者：钱载
朝代：清
体裁：七言绝句

闻将起冢荫松柯，有日亲朋送我歌。痴想月明风雨夜，不难无米纸钱多。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其二十四
作者：钱载
朝代：清
体裁：七言绝句

深院閒庭见种花，丁香桃杏刺梅奢。济南别后还京住，花在邻墙隔一家。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其五
作者：钱载
朝代：清
体裁：七言绝句

哀哀我母殡于堂，跪与亡姑栉发长。行次外州君殓矣，此心那不此生伤。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其八
作者：钱载
朝代：清
体裁：七言绝句

岂有刚肠使耐贫，箧遗破袄痛吾亲。宣南坊底年年雪，未索温裘一被身。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其六
作者：钱载
朝代：清
体裁：七言绝句

风雪还家父病危，一言火急药铛时。丈夫牖下何须泪，家事无专汝妇知。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十
作者：钱载
朝代：清
体裁：七言绝句

木讷居然不自娱，两家父母谓言殊。弟兄姊妹年来少，八秩惟应望六姑。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十一
作者：钱载
朝代：清
体裁：七言绝句

回门癸丑食犹寒，惇裕堂前种玉兰。五十年来花已大，外家风景问平安。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十七
作者：钱载
朝代：清
体裁：七言绝句

褊性狂生负旧门，太常侍御疏空存。穷愁妄骂尝相及，诗酒而今悔莫言。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十三
作者：钱载
朝代：清
体裁：七言绝句

祖母南山葬甫宁，中男病夭哭零丁。阿鸿此际应扶母，难道身低尚八龄。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十九
作者：钱载
朝代：清
体裁：七言绝句

君尝语我苦为人，愿力来生作树身。稽首虚空宁复我，是人非树又何因。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十二
作者：钱载
朝代：清
体裁：七言绝句

池环榆柳岸围桑，好是君家宅外廊。不记双雏随母立，向南连亩菜花黄。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十八
作者：钱载
朝代：清
体裁：七言绝句

二人甘旨几曾安，也尽妻孥不馁寒。今日脊梁犹未断，算来输却一生难。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十六
作者：钱载
朝代：清
体裁：七言绝句

家忌陈笾总不忘，一如我母教儿行。城南除夜悬先像，最是更衣出后堂。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十四
作者：钱载
朝代：清
体裁：七言绝句

小儿女惯破新鞋，手线风檐阅日皆。已矣昊天无报答，我生岂不免于怀。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其四
作者：钱载
朝代：清
体裁：七言绝句

生未曾居数使然，诸雏百福巷方迁。回溪老屋称新妇，深仗漂摇廿许年。
得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前得世锡书卜以九月二十六日葬其母夫人于嘉兴县九曲里之新阡感成追忆诗二十九首寄焚墓前·其十五
作者：钱载
朝代：清
体裁：七言绝句

南山葬母是家山，明岁全家一棹还。癸亥暮春春日霁，先坟曾拜万松间。
得张徵士庚历城书走笔寄答
作者：钱载
朝代：清
体裁：古风

剑南归来二年别，唁我送我城东庐。素冠栖栖走辇下，漂转却返章江舻。双节坊西读君集，浑河踏雪仍疲驴。榴花相思里门卧，雨外忽奉山东书。浙之方伯徙髦节，处士在座吟明湖。睢阳旧游假道访，即去有待秋风疏。昔年养亲各负米，今者岂不因妻孥。依人觅活实颜厚，况君齿豁我泪枯。书来并示故乡状，苦雨米贵连三吴。寄声家舍但食粥，犹胜道殣东民痡。近蒙圣主大发赈，甘澍渴望高粱苏。玉河柳条昨颇湿，未卜园竹平安无。学曾干禄为亲在，万念灰矣何烦纡。功名可为古人事，乞保白日依林乌。先子素交零落尽，纪群之好畴能俱。先孺人铭托篆盖，以君孝行蟠黄垆。有财归葬若天幸，梁宋亦适回辕车。洲航山高古松碧，怜我为写佳城图。
得雨后程舍人晋芳招过看芍药限雨字
作者：钱载
朝代：清
体裁：古风

至尊祷雨天即雨，坊巷声欢草树舞。岂惟二麦兴稼田，遍及百蔬滋药圃。压担折枝齐趁晓，贮瓶带湿不沾土。喜极何妨遂赏花，朋来亦复先排户。朝廷无逸忧民生，衣食有原供物取。今辰此乐实荷恩，婪尾当杯频仰俯。
御试试差诸臣于正大光明殿钦命诗题赋得山夜闻钟拟作一首
作者：钱载
朝代：清
体裁：五言排律

山寂人无寐，钟清夜未央。却缘心动乍，顿使我闻长。一杵澄纷泊，诸尘浩抑扬。壑云犹絮惹，天月正弓张。灯不群峰黑，衣先众树凉。去来今了了，言象意堂堂。圣教鲸铿喻，真风谷应翔。微臣窃深省，本体具明光。
微雨上树雪林
作者：钱载
朝代：清
体裁：古风

却到山尽处，有地非无锥。篱梅只见叶，雨声方著枝。老屋过百岁，妙香闻片时。仍留檐间语，回问朗法师。
微霁出花坞至云栖别室
作者：钱载
朝代：清
体裁：古风

林晖照我衣，去此亦何欠。短策滑磴留，轻鞋软沙陷。法华山下钟，凿翠轩边梵。布施郑君心，依依茗瓯汎。岩烟荪萼开，砌水竹梢蘸。持寄老人前，无端一相鉴。
德安
作者：钱载
朝代：清
体裁：五言律诗

言自九江至，欲登敷浅原。蒲塘寒歇雨，乌石迥分村。江色见烟郭，鸟声闻竹园。里中敦孝义，合有太邱孙。
德安北山行雨
作者：钱载
朝代：清
体裁：七言律诗

南望安州渺渺间，娱情驿路却如还。早禾渴雨雨而雨，修树藏山山复山。坞坞浅深云气曲，塍塍高下水声閒。缚茅盖瓦人家占，有境何妨昼掩关。
德安县东过渡山行至隘口
作者：钱载
朝代：清
体裁：古风

渺然去蒲塘，未能登傅昜。昨雨晚寒色，初晴秋野香。村中刈稻了，乌牸肥鸡黄。涧湾荞麦秀，槲叶明石梁。窈窕既复陇，蜿蜒更重冈。踰岭见庐岳，刻石怀夏王。方辅暨匡俗，欲寻恐未遑。赭峰乱可数，修洁殊低昂。枉道出其间，从容副所望。隘口有担夫，停舆问答相。
德寿寺海棠丁香已谢牡丹初开
作者：钱载
朝代：清
体裁：七言律诗

峨峨宝鼎发祥烟，顺治镌题十七年。名卉纷敷冠南苑，好春次第供西天。裌衣摺扇红廊外，浓露暄风碧砌边。但啜新茶输旧酿，任飞蝴蝶漫啼鹃。
德州至故城
作者：钱载
朝代：清
体裁：古风

河湾势如织，东往西复回。欲令趋海水，千里以徘徊。昂昂运租船，衔尾南下催。风帆树杪悬，幅幅苍云裁。村容互相带，樯立阖且开。呼前后成应，参差出隅隈。良店驿方邈，甘陵城又来。幸蒙飙力正，使不淹驽骀。
德清县元开元宫所尝藏元门十子图歌
作者：钱载
朝代：清
体裁：古风

一坐像连十立像，师坐弟立夸吾儒。磐石脱屣老者坐，混元皇帝庞眉须。西游出关关尹喜，喜传其书乃著书。葵邱辛钘亦师事，计筹山尚闻西吴。庚桑楚者亦其役，畏垒大穰三年居。死灰槁木能也不，庚桑弟进南荣趎。救民之斗救世战，华山冠高谭老乎。重趼而见士成绮，仁义撄心告崔瞿。周卿士又有柏矩，并道其道为其徒。禦风而行来郑圃，初事壶邱后卒符。寓言十九要归本，蝴蝶之周尤蘧蘧。赵荣禄画既锓刻，华君唐卿重手摹。文逸真人寄眉叟，玉麈山尝藏此图。昔游德清越二纪，真馆花竹回思纡。岂知流转值京国，兼得楷法供幽娱。清溪惝恍灯火外，迢递作歌报二徐。
德胜桥东堤柳
作者：钱载
朝代：清
体裁：五言律诗

暗数凤城年，识春春自妍。还歌渌水曲，漫拂黄金鞭。携榼鬓沾絮，过桥衫染烟。一为相画得，留影曲阑前。
德胜桥东堤柳
作者：钱载
朝代：清
体裁：古风

积水浅未深，横桥束初放。堤连似修带，宛转逼南向。种树树皆官，蘸波波胜酿。晓阴衫独沾，夕阴鞭屡飏。西山澹欲笼，不隔女墙望。公田映几顷，亦拂芰荷涨。六月洗马来，红绿一堤上。
德阳
作者：钱载
朝代：清
体裁：五言律诗

收雨开晚照，插秧种新田。短山黄逦迤，深水碧回旋。许令仙风远，姜家孝行偏。三吴今四月，村好可皆然。
心红峡
作者：钱载
朝代：清
体裁：五言律诗

树石泉峰最，吾将游太初。崭然列青壁，未见有匡庐。山水可言性，灵明不在书。盘陀老苔藓，清樾镇相于。
忆丁巳京师春正城南
作者：钱载
朝代：清
体裁：七言绝句

宣南坊底巷西东，寥落飞扬酒盏中。宝马香车谯鼓急，不胜惆怅落灯风。
忆去岁过扬州所见名画三首 其一 范宽秋山行旅图
作者：钱载
朝代：清
体裁：古风

大图阔幅势逼人，峭拔崛奇陇与秦。子昂别卷背题好，邗水秋风今见真。独山巃嵷气郁律，万叠墨苍如一笔。鸦叉挂起指驴骡，坡麓萧条秋满室。宽乎故以造化师，百年曾遣西庐知。
忆去岁过扬州所见名画三首 其三 王安道华山图
作者：钱载
朝代：清
体裁：古风

十年想望华山图，但见诗记序跋云。一朝见画不暇忆华山，何况画之前后诗与文。华山游者或诗文，未闻兼以能画闻。老人能画复能诗文游，华山以来无匹俦。盈尺松云四十幅，不知此身犹在屋。亲见商周出鼎彝，师承流别俱凡碌。下士欲识画之妙，先观诗记何灵奇。吾人胸中要自空洞无一物，然后腕底动与造化相淋漓。
忆去岁过扬州所见名画三首 其二 王叔明一梧轩图
作者：钱载
朝代：清
体裁：七言绝句

凉意梢梢静不收，阿谁卷幔假山幽。荷池涨得平桥水，落尽桐花过麦秋。
忆当年陈丈诗句为写成之
作者：钱载
朝代：清
体裁：七言律诗

锦带河边嫩柳丝，宝花仓口夕阳迟。新愁不断抛金剪，旧梦无痕上翠眉。付与虹亭传本事，凄然郑驿是当时。婆娑此树何心赋，摇落今来合对谁。
忆檀栾草堂前海棠花
作者：钱载
朝代：清
体裁：七言律诗

去年行役及春阳，万里几于见海棠。老却成都子规鸟，空来四月碧鸡坊。孤吟莫得徵花谱，旧会端宜属草堂。咫尺相公鲜锦萼，明朝放榜待飞觞。
忆檀栾草堂海棠
作者：钱载
朝代：清
体裁：七言律诗

满意看花病主人，门深院静不开尊。风帘此际庄生蝶，藓砌当年汉相茵。七十已过公更长，画图虽在树休春。传将一掬无情泪，洒与芳根散六尘。
忆永安湖
作者：钱载
朝代：清
体裁：七言律诗

山围南北两湖平，堤接东西一字横。放艇白蘋花雾晓，收罾绿柳树风晴。海盐曲子杨宣慰，至正游人顾阿瑛。寂历祗馀村俗俭，此时烟垄又催耕。
忆瀛洲亭丁香
作者：钱载
朝代：清
体裁：七言律诗

花开准拟赏琼卮，南省春深奈负期。此际烟笼亭外影，几回雪坠槛前枝。蓝濡秃管吟还就，香糁生绡画已迟。祝向团圞好明月，今宵直为照方池。
忆蒋侍郎家紫藤花·其一
作者：钱载
朝代：清
体裁：七言绝句

见君十几岁时栽，三十年多满院开。压架流苏万缨络，飘茵绀雪一莓苔。
忆蒋侍郎家紫藤花·其二
作者：钱载
朝代：清
体裁：七言绝句

先朝赐宅凭欢醉，落日听歌末拟回。不独冯家海棠好，成团蝴蝶北城来。
忆西湖
作者：钱载
朝代：清
体裁：七言律诗

斜日轻风燕尾船，桃花杨柳六桥烟。人生百岁常难得，天气三春亦偶然。惊代麒麟真画阁，恋恩鹎鵊孰题萹。鲈香莼滑元相忆，不见西湖廿八年。
忆西湖
作者：钱载
朝代：清
体裁：七言律诗

高峰南北雨还晴，别却西湖岁几更。秋日柳非春日柳，老年情重少年情。梅花此际逋仙墓，莼菜何时内史羹。烟棹瞿塘回亦得，不须重与话三生。
忆辛亥春祝大偕余至其袁花故居余先入万苍约祝大来山同过稧日
作者：钱载
朝代：清
体裁：古风

袁花君旧里，春赏同山船。君里右山近，我山东溪边。骋怀秦皇桥，濯足沧海壖。学道终有得，入世全其天。同郡多俊彦，数子相周旋。风悲尽黄壤，泪下如流泉。中书老不第，落落尘网牵。琳宫哭君殡，忘德成千年。一子才遄逝，诸孙稚必贤。吾生行已矣，陈迹徒悽然。
忆雍正庚戌八月偕王五入万苍山延览诸胜约结邻西涧
作者：钱载
朝代：清
体裁：古风

旷然百年感，谁为总角交。里闬有志业，往来惟寂寥。秋雨亦山屐，松风亦山椒。尝立鹰窠顶，同观大海潮。古贤抗长策，兹日付浊醪。庄子德充符，旅人后号咷。晚焉成进士，暂尔官刑曹。养亲归乃瘁，衰绖殓荒皋。渺然为位所，法源之僧寮。西涧此泉石，无人永夕朝。
志公寺
作者：钱载
朝代：清
体裁：五言律诗

破寺不可入，乱堆云自低。因缘尽江左，爪发或巴西。大剑山落月，姜维城绝蹊。门关苍柏顶，佛听野猿啼。
志略
作者：钱载
朝代：清
体裁：七言律诗

志略无它老一蟫，翛然乡里与浮沈。何来破甑生尘地，乃有重门击柝心。十月花开春自小，三竿日出睡方深。不论市近邯郸远，众口焉能必铄金。
怀从叔祖界归州
作者：钱载
朝代：清
体裁：七言律诗

南北相违动十年，去年西去少书传。空舲峡静秋声里，夔子城寒落照边。诗句定分工部兴，吏民如爱啬夫贤。江陵明月迢迢梦，一夕风牵上水船。
怀妇病
作者：钱载
朝代：清
体裁：古风

秦蜀万里归，岂知病在床。仲春我奉使，君健为饬装。病由清明始，是日至平阳。飘飖十旬逾，乃未得康强。还京趋雁寒，复命觐山庄。寻被王恩深，江南典试行。暑雨既连宵，药炉朝不凉。有儿儿有妇，万事宜周详。我身日以远，我心日以长。莫知死与生，音书堕渺茫。济南送君返，从此安其乡。京邸十七冬，累君薄衣裳。谓予当复来，复来理所当。儿若进士成，儿妇同北航。君言幸而中，去冬犯冰霜。更携女孙嫁，仍住宣南坊。同庚七十三，辛苦辄难忘。不知死与生，向天独慨慷。燕山自青青，淮水何汤汤。相思重相见，相别犹相望。七月岁庚子，徘徊赋此章。二十有三日，迢遥过舟梁。此际君晚饭，赵婆数呼将。无烦念我行，后日滁州疆。
怀祝孝廉佺大理
作者：钱载
朝代：清
体裁：五言律诗

日落思君处，车驱下第年。西陵才梦寐，南诏又山川。霸略陈同甫，狂歌李谪仙。亟须归万里，芜尽海滨田。
怀陈丈向中娄东
作者：钱载
朝代：清
体裁：七言律诗

百寮峰顶暮霜清，左盼吴江落雁横。词伯弇园芜水石，党魁复社厌声名。难雠井氏南阳箧，欲寄刘公下若觥。忆否桐溪聚寒影，纸窗灯火达鸡鸣。
怀陈丈向中西安
作者：钱载
朝代：清

来自芜城实后余，西江冲暑旋分袪。重骑代马坚冰滑，已出潼关落木初。世路逡巡泾渭水，古怀历录汉唐书。塞鸿信断秋还老，傥返乡园有定居。
恩荣宴上作
作者：钱载
朝代：清
体裁：七言律诗

日照槐阴覆露台，恩沾阙下萃鸿才。大官光禄铺筵定，小队和声荐乐来。却忆簪花过一纪，还因糊卷预三杯。升平盛事文明象，起向红云祝上台。
恭和御制三月四日诣畅春园恭问皇太后安遂启跸往盘山因成是什元韵
作者：钱载
朝代：清
体裁：五言律诗

才过上巳朝，晨省喜春饶。既望陈旋跸，于东令发轺。土膏先以谂，花信未之要。羽卫风多暖，田盘翠不遥。
恭和御制上驷元韵
作者：钱载
朝代：清
体裁：古风

夭盖而地舆，四时则为马。阴阳以御之，淮南辞盖寡。牧与御道殊，归之皆驭下。牧善斯御善，艺二道一也。卜式谓治民，犹牧固犹若。爱马喻庄周，乃弗筐蜃舍。敬诵上驷篇，时乘月维夏。物理适在观，蝇附骥如讶。清尘风自清，或亦蚊虻惹。礼难天驷随，麾以玉麈把。方其秣天闲，适然仆缘且。爱而常过之，顷同不及者。是心歌宜颂，是心歌宜雅。尚乘职惟勤，攻驹力毋假。用爱权其中，穆然圣心写。
恭和御制偶见元韵
作者：钱载
朝代：清
体裁：古风

圣人悯麑作是诗，民如赤子保弗委。亲民不若秦西巴，岂不属毛不离里。官如酷吏史且传，境无苛政妇不徙。仁心及物去害民，岂惟去之寘之死。林中斑鹿仙圃游，衔草鸣麑骇其耳。畏人舍麑逸其母，莫能相顾丰草美。肩舆看山适见之，不忍其母弃其子。命人守视顷焉报，母来领子两完矣。不忍政根不忍心，孟子牵牛仁术是。禁麛射麛礼各然，吏而忍民乃如彼，凡不悯麑具告此。
恭和御制元旦日雪元韵
作者：钱载
朝代：清
体裁：七言排律

岁夜立春阳甫泰，岁朝呈瑞腊犹微。妙从相际天心见，快得如斯玉屑霏。万国朝正被优渥，七旬恩诏播时几。胜于元圃成堆积，实有龙公效指挥。庚子五逢开庆宴，勾芒三致答宵衣。江梅肥绽迎銮辂，陇麦青含达帝畿。辐辏穰穰民气乐，馨香穆穆圣功希。谦尊讵在诸祥贺，第一惟欣稼穑依。
恭和御制写心精舍元韵
作者：钱载
朝代：清
体裁：古风

超然书屋名，穆矣圣心写。河归旧川兮，惠以和民也。北口青龙冈，筑浚岁萦惹。曰咨南岸更，万福来可把。斯民祖宗民，承家之大者。雅诗歌是宜，君子见弗舍。
恭和御制出丽正门恭迎皇太后至避暑山庄喜而成什元韵
作者：钱载
朝代：清
体裁：七言律诗

雨师并塞早淋漓，梁道安行坦拄支。慈寿万年多介祉，圣皇百岁自呼儿。嘉辰仗涖光仪式，内苑舆扶笑乐之。至孝在心难绘写，微臣跽读得深知。
恭和御制出古北口作元韵
作者：钱载
朝代：清
体裁：七言律诗

潮河入口声逾畅，亭障连峰迹尚贻。在德岂凭天下险，安边犹切圣人思。临洮起塞终何益，永乐沦疆更可嗤。极北诸藩今奉朔，一家中外往来斯。
恭和御制助夫元韵
作者：钱载
朝代：清
体裁：古风

帝写爱民心，如写薰风弦。北堤缮且齧，南渠改而穿。公役无私役，新川归旧川。增防作重堤，掘地辍民田。为民以弃地，仁经乃智权。百六十里馀，夫少力恐绵。河兮脩是亟，夫兮多又难。河南请助夫，直隶山东连。为民复为民，惟帝筹其然。山东水侵矣，直隶岁丰焉。不丰役代赈，无水役徙艰。下将劳民往，上祗爱民还。及秋催未蒇，涉冬展何愆。必勤完一阙，母迫善两全。工兴多给直，家法常承前。给直心仍忧，减夫心特传。豫夫力从容，免使邻如迁。东役更议之，北役速舍㫋。我民皆所爱，我民皆所怜。初权轻重际，再权缓急间。万国圣皆仁，于兹适见端。山木则自寇，膏火则自煎。民奚咎于河，渎灵福早延。深深渠既通，高高隐既坚。翠华望临观，休役我车烦。桃花岸南北，渔者歌春澜。
恭和御制古松书屋作歌元韵
作者：钱载
朝代：清
体裁：古风

有松有松栽何年，轮囷磅礴无其前。青牛老子之树既瘦且秃莫与齿，黄帝手植之柏至今葱翠可比肩。御园幸际圣人赏，苍穹上摩厚地蟠。松兮松兮感所缘，一室方丈浓阴间。今辰古稀天子拈此示，我佛如来微笑为便旋。非惟参唯赐，然初几无字传。至人心镜朗圆照，一如天之何言而于松适寄焉。
恭和御制哈萨克马元韵
作者：钱载
朝代：清
体裁：古风

我边伊犁西北哈萨克，远暨土尔扈特部各传。哈萨马蕃许其就暖牧，南并土尔扈特近我边。两部来服先哈萨，游牧就暖年复年。去冬马佚土尔扈特地，雪花如席乃致牛蹊田。其王察知邻马告边吏，塔尔巴哈大臣入奏焉。帝嘉土尔扈特王之克恭顺，爰诏哈萨克人领其多马还。昭奖赐币外藩式，作歌纪事中诚宣。维皇脩和应枹鼓，保我烝庶除挢虔。薄来厚往亲以礼，留屯殖谷边无患。兵之雷霆万里慑，德之雨露万国安。陋彼大宛之徕非今哈萨产可较，何况还马驭远圣化之大参昊乾。
恭和御制将军阿桂奏报攻克逊克尔宗诗以志事元韵
作者：钱载
朝代：清
体裁：古风

蚁穴勒围之外险，逊克尔宗在必克。荣噶尔博之山阳，第七峰后今始得。去冬先得默格尔，穴偪犹婴如蚁贼。噶尔丹寺噶朗噶，今夏克之贼奔匿。去蚁之穴仅数里，王师同心一准尺。逊克尔宗出我后，不取虞为腹背敌。五月戊午夺丫口，接时分攻联两翼。诸将前攻实攻后，副将军丰战尤力。雾中轰炮致贼懈，火中斫寨追贼北。直古脑进竹斯破，两金川平石且刻。配庙元勋果毅公，元孙延赏恩超额。国之乔木惟世臣，家之骏烈惟世德。
恭和御制山庄即事元韵
作者：钱载
朝代：清
体裁：七言律诗

仙墅高居邃壑寻，碧天晴雨紫宸心。百年祖泽松云切，万国民依稼穑深。左右林峦随点笔，清凉台榭称披襟。滦河众水环京下，雁塞群峰拥座临。
恭和御制常山峪行宫三叠旧作韵元韵
作者：钱载
朝代：清
体裁：五言排律

青石梁趋后，常山峪倚前。万松平谷里，一水湿云边。旧径还登履，新书恰对筵。圣之时以学，仁者寿于年。峰惯相迎起，花仍自爱妍。塞垣深缔构，祖泽大承肩。
恭和御制幸避暑山庄启跸之作元韵
作者：钱载
朝代：清
体裁：七言律诗

颐和本是心无暑，法祖端宜岁有行。万祀凉台临佛国，七程迥塞护神京。天风绿野敛轻霭，夏雨青林开早晴。村落欢瞻祝多寿，最知三祝见民情。
恭和御制引胜轩叠壬辰诗韵元韵
作者：钱载
朝代：清
体裁：古风

选胜萃于斯，山灵亦惟允。叠处短如屏，丛中长若笋。土与石相扶，石与松相准。肖来涧东西，得水更无尽。高窗娱静览，云翠风徐引。
恭和御制批摺元韵
作者：钱载
朝代：清
体裁：古风

中外奏用摺，御下执其要。何分甲乙夜，亲览岁弥劭。厚生谷攸先，时雨丰乃告。高者雨勿旱，下者雨勿涝。今兹大有书，溥畅田歌调。六月三旬间，五风十雨膏。应祷或速迟，催耕如好乐。京畿十五省，边部迭奏报。于胥勃然兴，未有不曾到。朱批轸复深，夫岂言语约。时雨幸时赐，如淖那弗淖。穹苍答惟馨，岳牧敬无傲。
恭和御制敦素斋元韵
作者：钱载
朝代：清
体裁：古风

家法相承惟朴素，自然万宇菁华露。行殿当年受祖恩，圣人此日思天顾。巍巍至治洵难名，翼翼小心惟永慕。俭而益慎怀所图，动则惟时善于虑。
恭和御制春仲经筵元韵
作者：钱载
朝代：清
体裁：七言律诗

讲学今瞻大成圣，集贤春侍列仙裾。乾能美利还陈矩，宰有民人且读书。以岁省方犹志阙，惟文载道岂耽居。缉熙敬止皇心见，始忆颜渊曰舜予。
恭和御制晴碧忆旧元韵
作者：钱载
朝代：清
体裁：古风

东方升日日华晴，午运开天天宇碧。圣龄十二承祖恩，早侍山庄赐山宅。近亭临水迓兰舟，闻语呼名下云壁。眷以安趋宁厥躬，仰惟慈念深当日。亭阳万壑松风山，松今合抱山犹昔。白头宫监无旧人，维茂龙姿光睿质。六十年遥敬不忘，亿千寿大勤无息。前壬寅甫今壬寅，后圣德如先圣德。
恭和御制月台元韵
作者：钱载
朝代：清
体裁：古风

月生于西台则东，西山碧色长不老。山凹月上台皎然，似照圆明园石好。石好恰直文源阁，一峰八十一穴巧。台西月又台西山，乃见文津胜非少。宛在中央桂树生，临高台以宵凉早。台端奎藻方迥题，阁里芸编正深讨。
恭和御制永佑寺瞻礼元韵
作者：钱载
朝代：清
体裁：七言律诗

寿皇殿閟展仪崇，安佑宫深孝享衷。神御礼行皆爱悫，山庄地创复亲躬。古稀天子今瞻祖，六十一年长继风。何论衣冠汉原庙，不将宋代景灵同。
恭和御制河源元韵
作者：钱载
朝代：清
体裁：古风

圣治运天纲，乾惟大德四。怀柔歆百神，无疆利行地。治河今探源，沉璧夙有事。必于源祷神，壬寅遣使祭。使还图以陈，亲览按其至。廓增旧所传，沿溯真斯备。星宿海超超，鄂敦淖尔是。涌泉绿千百，黄则不可谓。惟一西南河，黄金义托寄。其水色黄金，三百里独邃。屈注星宿海，上流无杂厕。蒙古盖称曰，阿勒坦郭勒。由此达更上，其西大取义。北极星石高，亦翻蒙古字。一石峰孤标，旁土崖壁意。土皆色黄金，即色端倪契。其上天池喷，黄金色潭积。下趋黄金河，一源出不二。鸿文正岳渎，精鉴豁蒙翳。河兮导复疏，九曲来万里。并川千百渠，其流诚匪易。黄金河之上，天池黄金色。探源可治流，惟德馨乃致。元史星宿海，始见名弗异。尔雅昆崙虚，色白殆汉记。至于东北隅，莫證恐犹伪。远藩僻境收，新迹灵源示。河宁万福同，天赐赖君赐。
恭和御制清明元韵
作者：钱载
朝代：清
体裁：古风

蓟北俗忌清明风，江南人喜清明雨。宜风宜雨古犹今，要在田功适无阻。莲花岭西是日晴，风从东来动天语。雨师风伯敬听之，洒道清尘何不可。盘顶无云山木春，盘凹不雨村鸡午。但令温煦遍芳菲，无使颠吹过百五。等閒采谚关耕农，惟有圣心知乐苦。
恭和御制清舒山馆元韵
作者：钱载
朝代：清
体裁：古风

圣祖早建储，晚犹勖承庆。皇天在万年，圣继复继圣。万年以绳绳，世宝大宝命。仰聆山馆篇，重诰后来听。储宫昔此居，抚迹可弗儆。大哉天下家，惟肖在能敬。有道信云常，于民又何病。岩峦望岂游，结构思方柄。松宇秋落涛，月庭夜悬镜。
恭和御制烟雨楼对雨元韵
作者：钱载
朝代：清
体裁：七言律诗

非云非雾雷先鸣，重槛赏值天瓢倾。撒玉千畴水稻色，跳珠一沼雨荷声。高明台榭舞山翠，左右图书流颢晶。幸是滮湖蒙揽胜，署眉采入御园名。
恭和御制经畬书屋元韵
作者：钱载
朝代：清
体裁：七言律诗

峦如方罫对嶙峋，取譬新田圣契因。一亩宫先儒者业，百川学启道之津。郑笺孔传苗芟莠，义种仁收富赉贫。四十年来勤述作，用康社稷与民人。
恭和御制经筵毕文渊阁赐宴以四库全书第一部告成庋阁内用幸翰林院例得近体四律首章即叠去岁诗韵元韵·其一
作者：钱载
朝代：清
体裁：七言律诗

仲春阁下广筵列，方沼庭中晴晷移。亲校克踰万签富，加详耐向十年迟。酉阳汲郡虽多秘，芸馆蓬山不少私。甲乙景丁荀勖采，庆先一部副昌期。
恭和御制经筵毕文渊阁赐宴以四库全书第一部告成庋阁内用幸翰林院例得近体四律首章即叠去岁诗韵元韵·其三
作者：钱载
朝代：清
体裁：七言律诗

十八瀛洲学士歌，大罗天雨曼陀罗。阳春养物欢无量，圣主崇儒吉有他。持较汉唐难较是，陋如永乐得如么。读书两字躬行足，稽首乾元蕴太和。
恭和御制经筵毕文渊阁赐宴以四库全书第一部告成庋阁内用幸翰林院例得近体四律首章即叠去岁诗韵元韵·其二
作者：钱载
朝代：清
体裁：七言律诗

语曰先难尚矣哉，继今三部速陈来。经天纬地丹铅出，裕后光前竹素该。芳醑礼行皇嗣酌，玉阶恩殖众臣材。集成自有图书后，讲殿深趋宴赏陪。
恭和御制经筵毕文渊阁赐宴以四库全书第一部告成庋阁内用幸翰林院例得近体四律首章即叠去岁诗韵元韵·其四
作者：钱载
朝代：清
体裁：七言律诗

河东待问非三箧，太史书功欠一筹。内出频繁沾赐遍，晚归郑重笑携不。特从孔子尊文艺，槩与前朝辟谬悠。高阁深深群玉府，天家清气万年留。
恭和御制经筵毕文渊阁赐茶作元韵
作者：钱载
朝代：清
体裁：七言律诗

早春阁外雪花集，初日殿头砖影移。茗叶静香恩始入，樗材荣渥老应迟。近加圣诲中宵感，常切官箴末路私。校理秘文深湛露，成编敢后十年期。
恭和御制至避暑山庄即事得句元韵
作者：钱载
朝代：清
体裁：七言律诗

万年祖泽构仙阿，福地清凉夏可过。道本重光时极盛，圣齐一揆化无讹。莲风柳露分丹沼，桂殿松楼出翠螺。敬奉慈颜承至乐，南陔瑞献紫芝多。
恭和御制茶宴内廷诸臣翰林等题快雪堂帖联句并成二律元韵·其一
作者：钱载
朝代：清
体裁：七言律诗

谷日祈年谷应符，诘晨朵殿集仙儒。寿开八秩春增丽，宴号三清道本腴。雪甲汎瓯聆管籥，瑶林联佩奉都俞。我皇恭俭还慈惠，岁岁恩光岁例夫。
恭和御制茶宴内廷诸臣翰林等题快雪堂帖联句并成二律元韵·其二
作者：钱载
朝代：清
体裁：七言律诗

堂名孟頫采于宫，风色时晴恰转东。石本佳犹涿州补，奎章高岂右军同。吟分鹭序茵相接，坐对鳌山曲未终。何取缃奁小苍壁，穆然澹泊见渊衷。
恭和御制茶宴内廷诸臣翰林等题快雪堂帖联句并成二律元韵上巳朱学使筠初自闽还偕过法源寺归饮其宅得诗二首·其一
作者：钱载
朝代：清
体裁：七言律诗

邻寺稀来几度春，春花应记白头人。棠梨隔院红犹欠，槐柳遮墙绿已真。细听武夷轻棹语，健扶华岳瘦筇身。閒时得见须寻乐，不独风光为禊辰。
恭和御制蒙古田元韵
作者：钱载
朝代：清
体裁：古风

边氓耕猎牧，三者不可去。蒙古寖忘旧，乃惟力播穫。昔时靠天收，犹不废猎牧。国家设用之，从征在军务。农而不习武，是宜善所虑。洪惟文皇朝，大勋纪掌故。蒙古实先服，勍者使备豫。今闻青海嬉，尝偪黑帐惧。耕䎫何不为，猎牧何不作。厄鲁特诸部，猎牧岂其除。给之暖地耕，饱则遐情固。如村版升稠，依山种落庶。驯为边外风，近同边内趣。皇心顾以筹，边部还其素。射猎畜牧勤，兵即农隙寓。尔田报有秋，旧俗重宣谕。
恭和御制趣亭元韵
作者：钱载
朝代：清
体裁：古风

聚书藏书得佳趣，趣以名亭阁边峙。其西则山东则台，碧树扶疏石㟪㠥。峰阴转壑壑随涧，涧响落池池益泚。收将大段天一范，兼取小斋京口米。亭中书趣胜琴趣，有弦何必无弦矣。圣心妙趣与人同，读书之世胥乐此。
恭和御制过怀柔县咏古元韵
作者：钱载
朝代：清
体裁：古风

书云乃武文，诗曰允文武。大哉我皇文武二柄兼，驭外廓基光烈祖。视边近出五柳城，弹汗怀柔唐迹抚。重为诰诫贞观开元武刚文柔各有偏，刚柔得中则可久。至哉岂惟二柄兼，所其无逸敬作所。圣化风翔不记里，伊犁远讫无踰此。廓乎汉唐宋辽金元明而中外定于一，盖智周乎物情之千万什伯与倍蓰。执中用中应乎中，天下归仁先克己。是以任贤文武惟其人，辟门明目更聪耳。
恭和御制过河诣溥仁寺瞻礼元韵
作者：钱载
朝代：清
体裁：七言律诗

圣祖恩留题古寺，我皇岁至仰高悬。如春世继三阳泰，不息心涵四德乾。岸则先登松茂矣，雨其大悦物生焉。溥仁两字参真谛，醲化无言本自然。
恭和御制雨中至喀喇河屯元韵
作者：钱载
朝代：清
体裁：七言律诗

安稳金舆从翠旌，微凉微暖到程程。昨应请雨即甘雨，今勿祈晴俄快晴。列嶂四周城势拱，清滦一道练光横。湿衣罗拜诸藩迎，罽织还叨渥泽行。
恭和御制雪元韵
作者：钱载
朝代：清
体裁：七言律诗

腊雪乘时实三白，圣心五夜喜临晨。麦萌被垄安村舍，梅片漫山拓地垠。万国兆丰唯所泽，九霄涵煦即吾民。邵雍可悟春都是，泰象今开百岁春。
恭和御制霞标弗待月元韵
作者：钱载
朝代：清
体裁：古风

霞标之台登待月，回马下山昔则然。山流素光任屈曲，马踏清影烦盘旋。亲御鞍马讲武必，夜游可采方朔焉。台端待月今则否，玉鞭金镫夜行止。是日肩舆上翠微，新情旧绪题相语。宜文宜武操永图，可逸可劳诫偏喜。古稀天子慎身脩，宣于山月道至矣。一日千里用以时，惠养骅骝与騄耳。
恭和御制静寄山房二咏·其一
作者：钱载
朝代：清
体裁：五言排律

紫塞初更上，青霄万里空。山房于以敞，月色本来融。高下金生碧，檀栾翠湿红。岂惟明作德，皆是静为功。睿照前光迪，端临至化冲。洞天三十六，真与广寒同。
恭和御制静寄山房二咏·其二
作者：钱载
朝代：清
体裁：五言排律

武列趋常驶，滦河挟以流。风回江浩浩，月上夜悠悠。更觉山房静，并将天籁收。巴人穿峡矣，越岸长潮不。一室清于耳，三更朗在眸。绍闻思所寄，常胜玉徽留。
恭和御制题延春堂元韵
作者：钱载
朝代：清
体裁：七言律诗

贞苻茂对叶其旋，花早花迟谷雨天。城里春深元似海，山中日静大于年。循阶泉响苔纹古，盖院松阴鹤羽鲜。此际书堂多野趣，西峰明月又招延。
恭和御制题戒得堂元韵
作者：钱载
朝代：清
体裁：七言律诗

堂记初镌更与诗，道心相感总随时。聿观新横仍怀祖，诞保前模尚振词。苍藓铺庭平若荐，洁公缭树软同披。圣惟戒得超常解，请雨如期辄得之。
恭和御制题所仿倪瓒狮子林图五叠前韵元韵
作者：钱载
朝代：清
体裁：七言律诗

狮子林图秘石渠，御临全得逼真书。轼之论画神惟似，瓒可与言曰起予。题已五番申大雅，园非独乐甲姑胥。鸣谦贞吉撝谦利，万化心如一艺如。
恭和御制题文津阁元韵
作者：钱载
朝代：清
体裁：七言律诗

书库初成宴早成，依前敕准馆中卿。二三四部六年竣，写校编官亲览程。文溯充惟盛京送，山庄贮并御园赢。台西有月高多趣，阁上重传翠墨盈。
恭和御制题文津阁元韵
作者：钱载
朝代：清
体裁：七言律诗

亲勘群书尽写之，阅藏敕仿浙东为。帝京有二山庄一，博学难名贯道时。厉揭人来匏叶晓，江湖岸远瓠樽知。况从圣祖开清境，天地文应会在兹。
恭和御制题镜香亭元韵
作者：钱载
朝代：清
体裁：七言律诗

静观戒得堂阴沼，心镜如斯本不磨。相印光明照天月，自涵芬馥出风荷。柳丝傍槛还如拭，翠羽窥奁漫作窠。富贵有那无隐者，不惟君子采芳多。
恭和御制驻跸汤山行宫作叠壬辰韵元韵
作者：钱载
朝代：清
体裁：五言律诗

近苑留清邃，疏窗惬静便。春经布谷雨，山有藏砂泉。重以三年涖，深于又日诠。园中盛乔木，耆老指欣然。
恭庆圣母崇庆慈宣康惠敦和裕寿纯禧恭懿安祺皇太后八旬万寿诗九章
作者：钱载
朝代：清
体裁：四言诗

天祐我清，景命万年。万年之芘，慈徽茂宣。皇帝孝德孔纯，祗承圣母万寿八旬。维九如颂上，百千万龄，维寿维康宁。（一章）初元至今，三十六年。起居有注，皇谨问安。慈宁宫中，春晖堂上。爱日之心，以天下养。民臣咸知，维孝承慈，万年多福永绥。（二章）慈德俭勤，惟爱物，惟爱人，孝德祗循。今天下大治，协于一仁。岁奉安舆，时巡下国。惟孝德，惟慈德。今岁祀岱，东方生生。于以歌白华，于以歌由庚。（三章）龙集辛未，龙集辛巳，岁以福纪。今岁八旬，繁禧翕臻。悉新于辛，丛生于卯。福如丛生，日新其元兆。臣拜稽首曰，嗣今重光。嗣今重光，万寿无疆。（四章）土尔扈特，憬我德威。弗加之征，顺我自归。孝治有觉四国顺，得道多助天下顺。上帝嘉答，用昭大信。丕介慈寿，无疆日进。（五章）臣歌有那，复陈旧歌。辛未庆慈寿，蜀疆既我抚。辛巳庆慈寿，极西皆我土。岁今辛卯，鸿庆福加。远人之来，万里非遐，天地一家。（六章）紫衢列锦，气佳葱葱。皇迎安舆，苑西回宫。化日之舒，卿云之结。百官之诚，万民之悦。天地中间，为慈寿节。（七章）崇上徽音，册宝玉琢。圣子綵衣，舞先韶乐。寿安大宴，五代福同。黄钟春生，太和之充。宝字敬阐，徽音义宣。颂辞亲制，十六章传。（八章）黄诏恩周，自朝达野。神人乐胥，维以受嘏。先是免一岁租，复蠲宿逋。复举恩科，锡福其实多。钦恤之仁，好生德至。爰礼耆年，养庠之义。洪纤心周，惟以广慈恩。惟以奉慈欢，宝祚其蕃。（九章）
恭读御制咏侧理纸诗敬赋长歌
作者：钱载
朝代：清
体裁：古风

张华志侧理，王嘉记陟釐。名讹制同今献宁，物愿圣藻宣瑰姿。两幅胜万番，一藏一书之。宝墨俯规米芾书，鸿章兼掞柏梁诗。书之一幅既冠琳琅于秘笈，诗则华志嘉记未遘之雄词。当年南越人近海，苔如发长入海采。杵之涤之想亦揭用帘，乃尔倒披斜界纹犹在。是纹非帘纹，是纹非苔纹。好风一向吹片云，回塘绉縠春沄沄。游丝半罥花影曛，曲尘初飘柳线纷。臣未睹纸辄揣赋，恭绎圣藻情为欣。臣闻谚云纸千年，今此之传应万年，佛语亲裁贝叶篇。
慈仁寺礼瓷观音像
作者：钱载
朝代：清
体裁：古风

秋风吹鬓袍扑埃，元年一来今再来。毗卢阁高摧更摧，残僧尚指苍松台。苍松已枯台则那，龙去鹤飞碑字大。佛殿阴深雨淋座，大士髹龛雀泥涴。慈容希有合十瞻，白毫光透窗棂纤。贫无立锥了不嫌，宝冠绿帔犹庄严。庭蒿何知兴废忽，懒向人间乞檀越。菩萨面如三五月，照以青天妙香发。
慈仁寺礼瓷观音敬瞻御诗书画
作者：钱载
朝代：清
体裁：七言律诗

宝龛深启宝云流，无量庄严院已修。金粟藏经笺并写，如来我佛语长留。数竿慈竹存阴静，片石灵山笔力遒。大士只今应證得，杨枝露向圣人酬。